'Ganbaran' antzezlanaz gozatzeko aukera izan dute txikienek - Azkoitia - Maxixatzen.eus\n'Ganbaran' antzezlanaz gozatzeko aukera izan dute txikienek\nNerea Uranga 2020-12-28 09:57\nGanbaran antzezlana, kantxa estalian. (Argazkia: Zubiaurre Elkargunea)\nTtipia produkzioaken Ganbara antzezlana izan zen atzo, igandea, Azkoitiko Udaleko Gazteria Zerbitzuak antolatuta. Kiroldegiko kantxa estalian izan zen herriko txikienentzako ikuskizuna. Gaur, abenduak 28, hasiko dituzte Negunebai egitarauko ekintzak ludotekan eta Gazte Astekoak Artxamendi topalekuan.\nUdaleko Gazteria Zerbitzuak haur eta nerabeentzako antolatutako Gabonetarako egitarauaren barruan, txikienentzako beste saio bat izan zen atzo arratsaldean kiroldegiko kantxa estalian. Ttipia produkzioak Ganbaran antzezlana egin zuen, bertan bildutakoen gozamenerako.\nGazteria Zerbitzuak antolatutako hurrengo saioa urtarrilaren 2an, larunbatean, izango da, 16:30ean hasita, kiroldegiko kantxa estalian. Kasu honetan, Patxin eta Potxin Zirkua taldeak Ingurumena zaindu ikuskizuna eskainiko du.\nGabonetako ekintzen barruan, Negunebai egitarauko ekintzak gaur hasiko dituzte Haur Hezkuntzako 4-5 mailakoek eta Lehen Hezkuntzakoek. Sukaldaritzako saioak izango dituzte gaurkoan.\nGazte Asteko ekitaldiak ere, gaur, abenduak 28, hasiko dituzte Artxamendi topalekuan nerabe eta gaztetxoek. Dronak eraikitzeko eta robotikako tailerrak ere gaur hasiko dira.


Gure osasunaren ezkutuko zaindaria - Zientzia Kaiera\nEsan ohi da galdu arte inork ez dakiela galdutakoak zenbat balio zuen. Hala gertatzen da batez ere bi egoera jakin batzuetan: maite dugun norbait galtzen dugunean eta gaixotzen garenean. Izan ere, osasuna oso garrantzitsua da, eta beste guztien aurretik doa “osasuna, dirua eta maitasuna” zerrenda ezagun horretan. Ez da harritzekoa herri-hurrenkera hori, zeren eta alferrik izango ditugu dirua eta maitasuna, osasuna galdua badugu.\nGure osasunaren zaindari naturala, immunitate-sistema da. Gutxitan hitz egiten da sistema honetaz, eta gizarteak ezer gutxi daki berari buruz. Sistemak, edonola, etengabe dihardu, inguruan guregana noiz sartuko milioika mikroorganismo ditugulako.\nIrudia: Gure osasunaren zaindari naturala, immunitate-sistema da. Gutxitan hitz egiten da sistema honetaz, eta gizarteak ezer gutxi daki berari buruz.\nTxerto prebentiboak, gaizki ikusita daude gizarte esparru batean, baina haiek dira immunitate-sistema abian jartzen dutenak. Berez, aurretik ezagutu gabeko mikroorganismoarekiko kontaktuan jartzen dute gorputza, eta horri esker, organismoa, prest gelditzen da mikroorganismoei aurre egiteko. Ziztako bat nahiko da milioika bizi salbatzeko, eta badakigu urtero ohiko txertoak hartu gabe gelditzen direla 20 miloi bat bularreko haur. Horrela, 5 urtetik beherako 1.5 miloi ume hiltzen dira, erraz saihets litekeen gaixotasun baten ondorioz.\nIndibiduoak dira zuzeneko onura lortzen dutenak, baina hala ere ahaztezinezkoa da gizartea bere osotasunean hartuta. Gizarte-immunitateaz hitz egin dezakegu bada, gizarte osoari eskaintzen baitzaio osasuna, txerto tasa altuen bidez. Behar bezainbesteko txertoak emanez gero, nekez egingo du gaixotasunak aurrera gizartean. Horrek babesa dakarkie txertoa hartzerik ez daukatenei ere, jaioberriei eta gaixo kronikoei alegia. Izan ere, gaixotasun-tasa dagoelarik, babesik gabekoak ez dira hain erraz kutsatuko. Guztizko immunitatea ez daukatenak ere salbu geldituko dira horrela, inongo txerto ere ez baita guztiz eraginkorra.\nGauzak horrela, txertoak oso aurrerapen handia dira gizarte-osasunean eta beraiei uko egitea oso arriskutsua da. Izan ere, gizarte osoaren immunitate tasak balio batetik behera egiten duenean, gaixotasun berriak sor daitezke. Adibidez, poliomielitis ia guzti ezabatuta dago egun, baina kalkulatzen da gutxi gorabehera %80-86 dela gizarte-immunitatearentzako atalasea, eta txerto tasak hortik behera egiten badu, baliteke bestelako neurri guztiak nahiko ez izatea gaixotasuna geldiarazteko. Gaixotasuna berriz sortzekotan, azkar hedatuko litzateke bestelako gaixotasun kroniko bat dutenengan, txertoa eraginkorra ez den gizakiengan edo besterik gabe txertoari uko egin diotenengan zehar. Oraingoz, baztanga da mundutik guztiz ezabatu den gaixotasun bakarra, eta azpimarratzekoa da bere aurkako txertoa dela 1796. urtearen inguruan abian jarri zena.\nEdonola, immunitate-sistemak huts egiten du batzuetan, eta organismo propioaren zelulen aurka egiten du. Kasu horretan, immunoeskasiak azaltzen dira, immunitate-sistemak berak eraginda. Ez dakigu zergatik gertatzen den, baina erreuma-artritisa eta esklerosi anitza dira adibide ikaragarrietako batzuk.\nHainbatetan sistemak ez jardutea nahi dugu. Hala da organoak transplantatzen direnean, horrelakoetan ez dugulako nahi immunitate-sistemak kanpotarren aurka aritzerik. Izan ere, medikuek hartzaileekiko bateragarriak diren emaileak aukeratu behar dituzte. Horretan, laguntza handia eman dute genetikaren aurrerapenek, esparru honetan zehazten baita emaile eta hartzailearen arteko bateragarritasuna, eta ondorioz horrela lortzen baita organoa onartua izatea eta ondo funtzionatzea.\nLaborategiko bateragarritasun-frogek agerian uzten dute zehazki zein osagai genetikok duten bateragarritasun handiena, eta horrela ondo aukeratu daiteke gaixo batentzat egokiena izango den organoa.\nHain zuzen ere, fibromialgia bezalako autoimmunitate-gaixotasunen azterketari esker, zientzialariei lana erraztu egin zaie, transplanteek immunitate-sistemaren aktibazio erabatekoa eragiten dutelako. Azken batean, sistemak berdin jokatzen du organo transplantatu zein tumore baten aurka.\nGauzak horrela, zergatik ez ote du mekanismo honek minbiziaren aurka egiten, baldin eta arrotza dena ondo bereizten badu?\nBadago immunitate-zaintza bat, tumorea oso handia ez denean ezabatzen duena. Hala ere, ezin esan daiteke horrelakoetan gorputz osoko tumore-zelula guztiak ezabatzen direnik. Adibidez, immunitate-sistemaren eraginetik at gelditzen dira, bai antigenorik sortzen ez duten tumore-zelulak, bai eta immunitate-sistemaren kontrolerako eta desbideratzerako zitosinak ekoizten dituzten zelulak. Horrela, tumore-zelulak ugaldu egiten dira eta azkenean minbizia eragiten dute.\nZientzialariak HIES edo Ebola bezalako gaixotasunen aurkako tratamendu bat garatzen ari dira, terapiako txertoetan oinarrituta. Gaixotasun prebentiboen kasuan ez bezala, beste hauek dagoeneko garatuak dauden gaixotasunen aurka erabiltzekoak izango dira. HIESaren kasuan, txerto hauek GIBaren aurkako immunitate-erantzunak sustatuko dituzte, infekzioa kontrolatu ahal izateko. Egun, uste dute txerto hauek nekez ezabatuko dutela birusa organismoan (hau da, nekez osatuko dituztela gaixoak), baina espero dute gaixoek aukera izango dutela denboraldi batean erretrobirusaren aurkako farmakoak hartu gabe egoteko. Izan ere, baliteke immunitate-sistemak berak birusaren ugalkuntza geldiaraztea.\nBestetik Ebolaren aurkako bi txerto daude dagoeneko saio klinikoetako hirugarren fasean. Kanadako Herri Osasunerako Agentzia eta GSK enpresa farmazeutikoa garatzen ari dira bi txertoak; une honetan saiatzen ari dira Ginean birusak jotako gaixo batzuetan txertoak izan dezakeen eraginkortasuna probatzen. Bere eraginkortasuna egiaztatzen bada, estimatu dute amaiera emango litzaiokeela epidemia honi, eta areago, gaixotasunaren agerraldi berrien agerpena saihestuko litzatekeela.\nHau guztia esanda, gogoratu beharrekoa da urtero apirilaren Immunologiaren nazioarteko eguna ospatzen dela. Diziplina honi gehiago erreparatuko beharko genioke nire ustez, oso harreman estuetan dagoelako gure osasunarekin.\nJaponiako Immunologia Elkartea; ‘Sistema-immunitarioaren misterioak’; ISBN 978-84-942571-2-4\nArgitalpen-data: 2015/07/30 · Atala: Dibulgazioa, Mugaldea\nFrançoise Barré-Sinoussi: GIB eta HIESAren aurkako oihu ozena – Zientzia Kaiera\n[…] Gero, bere DNA zelula ostalariaren DNAn integratzen du. Birusak sortzen duen infekzioak immunitate-sistema suntsitu egiten […]\nDeborah Doniach (1912-2004): gure organismoaren autosuntsiketaren bila – Zientzia Kaiera\n[…] Immunitate-sistemak gaixotasunen eta infekzioen aurka babesten gaitu, baina gaitz horietako bat izanez gero, sistemak erreakzionatu, eta akatsa batek jota bere organoen eta ehunen aurka egiten du. Azalpen metaforiko hark Las defensas liburua gogoratzera eraman ninduen, duela hiru urte Gabi […]


Jon Agirresarobe oriotarrak hartu du Bertsozale Elkartearen gidaritza - Urola Kostako Hitza : Urola Kostako Hitza\nJon Agirresarobe oriotarrak hartu du Bertsozale Elkartearen gidaritza\nOrain arte Aritz Zerain aritu da Bertsozale Elkartearen koordinazio lanetan. Orain, Jon Agirresarobe 'Torrotxo' oriotarrak eta Idoia Trenorrek hartu dute txanda.\nIdoia Trenor, Aritz Zerain eta Jon Agirresarobe. (Bertsozale Elkartea)\nAritz Zerainek martxoan iragarri zuen Bertsozale Elkarteko koordinazio lanak utziko zituela. Elkartearen dimentsio handia egokiago kudeatzeko zein aurrera begirako beharrei hobeto erantzuteko, bi pertsonako koordinazio taldearen alde egin du zuzendaritzak.\nUdaren atarian egin dute aldaketa. Hala, hemendik aurrera, Idoia Trenor eta Jon Agirresarobe Torrotxo oriotarra izango dira Bertsozale Elkarteko koordinatzaileak.\nGiza Zientziak eta Komunikazioan lizentziatua da Agirresarobe, eta Euskadi Irratian aritu zen esatari lanetan. Azken hamaika urteak Bertsozale Elkartean bertan egin ditu, Sustapen Sailean. Azken hiru Bertsolari Txapelketa Nagusien koordinatzailea ere izan da. Euskal Kulturgintzaren Transmisioa graduondokoa ere ikasi zuen, eta une honetan, Kultur Kudeaketako masterra ari da egiten.


"Mars One" proiekturako hautagaia den José Vicente Díazek Aranzadik antolatutako XXIII. Astronomia Jardunaldietan parte hartuko du — Unibertsitatea.Net\nHemen zaude: Hasiera › Ziztu bizian › "Mars One" proiekturako hautagaia den José Vicente Díazek Aranzadik antolatutako XXIII. Astronomia Jardunaldietan parte hartuko du\n"Mars One" proiekturako hautagaia den José Vicente Díazek Aranzadik antolatutako XXIII. Astronomia Jardunaldietan parte hartuko du\n2014/10/21 - Unibertsitatea.net\nUrriaren 21ean eta 22an ospatuko dira jardunaldiak Donostiako Koldo Mitxelena Kulturunean.\nAranzadi Zientzia Elkarteak XXIII. Astronomia Jardunaldiak antolatu ditu gaur eta bihar.\nUrriaren 21ean solasaldia antolatu dute José Vicente Díaz astrofisikari valentziarrarekin. Berau, Lurretik Martera egingo den itzulerarik gabeko Mars One proiekturako hautagaietako bat da. Eta bertan proiektuaren gaineko xehetasunak kontatuko ditu.\nUrriaren 22rako, berriz, enpresa pribatuek espazioaren zientzien garapenean eta tekniketan duten garrantziaz hitz egingo da eta horretarako, instrumentazio astronomikorako euskal berrikuntzari buruzko mahai-ingurua antolatu da.\nBertan bi gonbidatu izango dira. Batetik Xabier Arrillagak MOS astronomiarako erresoluzio handiko multi-objektu espektrografoak zer diren azalduko du (Kanarietako Astrofisika Institutuarekin kolaboratzen duen Elgoibarko AVS enpresakoa). Eta bestetik Gaizka Murgak, Maui-n (Hawaii) eraikitzen ari diren DIKST munduko eguzki-teleskopiorik handiena aurkeztuko du (Murga, DIKST teleskopioaren DOMO proiektuko zuzendaria eta IDOMen Astronomia Proiektuen arduraduna da).\nJardunaldiak Donostiako Koldo Mitxelena Kulturenean ospatuko dira urriaren 21ean eta 22an arratsaldeko 19:30etan.


Azken sosak euskararentzat - Uztarria (Azpeitia)\n2001ko abe. 28a, 14:12\nBai euskarari Argazki originala\nKontseiluak abian jarri berri du dirua biltzeko plan berri bat: euroak, pezetak eta liberak euskarari plana. Plan honekin Euskal Herriko 8.200 taberna eta komertzioetan beste horrenbeste itxulapiko jarriko ditu. Itxulapiko hauetara botatzen den dirua lehen euroak edota azken pezetak edo liberak, Kontseiluarentzat izango da eta honek bultzatzen dituen ekimenak aurrera eramateko erabiliko da dirua.\nAzpeitian ehun itxulapiko\nAzpeitian ehun itxulapiko jarri dira, eta herrian plana aurrera eramateko osatu den lantaldeak komertzioetan-eta banatuak ditu itxulapikoak. Hauek gabe gelditu diren komertzioek ere aukera dute ipintzeko, eta horretarako herriko lantaldekoekin harremanetan jarri beharko du eta itxulapikoa (kartoizkoa eta urdina) emango diote bere dendan ipintzeko. 943 - 15 10 89 edota 943 -15 03 58 dira harremanetarako telefono zenbakiak.\nBaina Azpeitia ez da Kontseiluak hautatu duen herri bakarra plana burutzeko, Euskal Herriko beste 250 herritan banatuta daudelako euskararen aldeko itxulapikoak. Herritarren aldetik harrera ona izan dutela esan du Kontseiluak.\nOtsailaren 28 arte\nAbenduaren 21etik 30a bitartean jarri ziren itxulapikoak herriko denda eta tabernatan, eta jada eman daitezke euskararen aldeko lehen txanponak. Kanpainaren helburua azaltzeko itxulapikoak jarri dituzten dendariei informazio gutun bat banatu zaie argibideak emateko. Kontseiluaren kanpaina otsailaren 28an amaituko da, hau baita pezeten eta liberen azken eguna. Kanpainan parte hartzen duten dendetan eta tabernetan kanpainaren berri ematen duten kartelak jarrita egongo, dendako edo tabernako erakusleihoan edota barruan, jendeak kanpainaren berri izan dezan.\nBeraz, azpeitiarrek patrikan dituzten azkeneko sosak baliorik gabe gelditu aurretik sosak euskararen alde emateko au-kera eskaintzen dute Kontseilukoek itxulapikoen plan honekin.


Luma bat ahanzturaren kontra | Kultura | Berria\nNoiz sortua: 2016-12-29 00:30:00\nLuma bat ahanzturaren kontra\n'Ahantzerriko kop(l)ak' poema liburua kaleratu berri du Luigi Anselmik (Pamiela). Haren zortzigarren olerki bilduma da; beste behin ere, giza existentzia da lanaren ardatz nagusia\nErdaretako hainbat idazle eta poetaren lanak itzuli ditu euskarara Anselmik, baina, batik bat, poesian aritu da luzaroan. MARISOL RAMIREZ / ARGAZKI PRESS\nJoseba Sarrionandiaren ipuin baten izenburua baliatuz jarri zion bere buruari Luigi Anselmi jaiotzez Luis Gutierrez (Bilbo, 1954) zenak. Izengoiti horrekin agertu zen plazara 1985ean, euskaraz idatzitako lehen poema liburua —Zoo ilogikoa (Pamiela)— besapean zekarrela. Geroztik, beste zazpi olerki bilduma ere osatu ditu, eta haren olerkien antologia ere kaleratu zuen Susa argitaletxeak, XX. mendeko poesia kaierak bilduman, 2002an. Atzerriko hainbat autoreren lanak euskaratzeko lanetan ere jardun du, baina, oro har, poesian aritu da bete-betean. Ez daki ongi zergatik, baina badaki «eroso» sentitzen dela genero horretan: «Gauza bat lau lerrotan esan badezakezu, ez duzu liburu bat idatzi behar. Poesiarekin hori gertatzen da: gauza batzuk oso tarte laburrean esatea da poesia».\nOrain, euskarazko azken argitalpenetik zortzi urtera, Ahantzerriko kop(l)ak lan berriarekin itzuli da Anselmi literaturara, Pamielaren eskutik berriro. Eta, hala ere, zalantza agertu du, beti «liburu bera» idazten ari ez ote den. «Poesian, behintzat, ez duzu liburu bat idazten, poema bilduma bat baizik. Bilduma horren 40 poema doaz lehen liburuan, 30 bigarrenean... Baina dena da bilduma bera, liburu bera idazten ari zara beti. Poemak aldatzen dira, baina liburuan bertan ere aldatzen dira poemak, lehenengotik bosgarrenera, adibidez».\nGaiak, bederen, errepikatuz doaz urtetik urtera eta liburutik liburura. Luzaroan mantendu ditu Anselmik antzerako kezkak. Oraingoan, aurrez egin bezala, giza existentziari buruzko gogoeta ekarri du berriro lehen planora, eta ahanzturan kokatu du fokua. Denboraren igarotze saihetsezinean, parentesi bat baino ez da gizakiaren existentzia autorearentzat: ahanzturara kondenatua da pertsona; hortik lanaren izenburua. «Adin kontua da: zahartzen ari naizen neurrian gauza horietaz pentsatzen dut, lehen agian ez nuke egingo. Baina denbora aurrera doa, bizitza bukatzen da....». Badaki alferrikakoa dela ahanzturaren aurkako borroka, igaroko dela denbora eta ezabatuko duela behinola izandako guztia, eta, halere, heldu dio erronkari: «Bestela, dena ahaztuta egongo litzateke, eta ez ginateke ezer izango». Luma bat du armatzat.\n«Ideia bat burura etorri ahala» idazten du Anselmik, bulkadei erantzunez, eta, hortaz, denetariko gaiak ditu hizpide bere poema bilduman. Badira, edonola, behin eta berriz agertzen diren konstanteak. Baga, taberna giroa eta alkohola: hedonismoaren ikurtzat baino gehiago, «zoriontasunaren metaforatzat» du autoreak alkohola, eta baita askatasun mekanismotzat ere. «Izan liteke lotsatia edo herabea naizelako, baina alkoholak parada ematen du lagunekin egoteko, hitz egiteko, eta normalean isilduko zenituzkeen gauzak esateko». Biga, naturaren elementuak, giza izatearen metafora eta konparazio gisara. Higa, hiria. Eta, tartean, hiriaren eta naturaren arteko muga lauso hartan, Anselmi bera: «Bizitzaren muga heriotza den moduan, hiriaren muga natura da».\n1980ko hamarkadaren hasieran hasi zen Luigi Anselmi euskara ikasten. Aurretik ere idazten zuen, gazteleraz, baina euskara ikastearekin batera hasi zen hizkuntza horretan jarduten. Euskal literaturaren klasikoetara jo zuen orduan, Ipar Euskal Herriko autoreetara batik bat, eta bere egin zuen haien hizkuntza estiloa. Ordutik, lapurteraren zantzuak nabari dira haren idazketan: «Beti iruditu zait euskara batua ondo dagoela hainbat gauza idazteko, baina poesian pixka bat motz geratzen dela: falta zitzaion edertasun edo kutsu hori klasikoetan bilatu eta topatu nuen».\nEuskal poetetan oparoenetakoa da Anselmi, baina ez da ezagunena. Proiekzio publikotik aparte aritu da beti. «Zirkua» deritzo literaturaren inguruko mediatizazioari, eta ez da «gustura» sentitzen hor. «Mundu honetan dena da negozioa, eta liburuak saltzeko hor egon behar zara, baina niri ez zait gustatzen».\nGordean idatzi eta tarteka argitaratzen du. Aurrerantzean, halere, ez daki hori ere egingo duen. «Pentsatzen ari naiz ez dudala berriro libururik aterako. Nahiko aspertuta nago». Barre txiki artean bota du gogoeta: «Dena esanda badago, zertarako nik esan?». Eta, halere, «ikusiko dugu» bat ahoskatu du, badaezpada. Ikusiko da.


Hamarretako Makila Tarot Txartela - Aukeratu Saioa\nHamarretako Makila Tarot Txartela\nTarot txartelaren esanahia, maitasuna, alderantzizkoa eta gehiago x Tarot txartela: Hamar Makila\nhitz gakoak: Erantzukizuna, zama, azken bultzada\nBaieztapena: Nire barruko argiak nire bidean dauden oztopo guztiak erretzen ditu.\nHamarretako makila Esanahia\nBorondate eta erantzukizun gehiegizko gatazka nagusiaren alde eginez, Hamarretako makilak gogorarazi digu zenbat har dezakegun eta zer egin dezakegun bizitzan gure helburuak lortzeko. Zama, zaila, iluna eta gainjarria dirudien karta da, baina tunelaren amaieran argia erakusten du eta edozein erronka jasateko dugun benetako indarra gogorarazten digu. Benetako indar suharraren, harrizko erabakien eta gure baliabide guztiak eskatzen dituzten helburuen karta da, arrakasta lortu nahi badugu. Hemen ez dago konpromisorik eta ez dago iritziz aldatzeko tarterik. Ordaintzen dugun zor karmikoa dirudien arren, bidean behin eta berriro egitea erabaki genuen ekintzen eta erabakien ondorio hutsa da. Borondatearen indarra bultzatzeko zorian dago eta geure buruaz harro egon beharko genuke kargatuta, ilun eta lur jota sentitu beharrean, baina guk proposatutakoa egin ondoren sendatzeko eta sendatzeko denbora beharko dugu.\nEzkontza-bizitzaren zama erakusteko karta tipikoa da hau, dena erortzen dela dirudienean, baina maitasunaren eta elkarrekiko errespetuaren indar handiak elkarrekin mantentzen gaitu. Ten of Wands normalean epe luzerako harremanen aliatua da, baina harreman guztiaren erantzukizunaren pisua gure sorbaldetan daramagula seinale izan daiteke bikotekidearekin partekatu beharrean. Norbait ezkongabea denean, txartel honek beste batekin konektatzeko zailtasunez hitz egiten du lehen biribildu behar diren barne prozesuen ondorioz. Inguruko aholkuak eta oharrak edozein izanda ere, gure bizitzako kapitulu bat ikusteko behar adina denbora eman beharko genioke gure buruari modu garbi eta alai batean erlazionatzeko.\nHelburu eta asmo handiek pertsona bat eraman zuten honaino, eta Hamarretako makilak karrera irakurtzean, hau ez da behin betiko amore emateko unea. Askatasun pertsonalaren zentzua zentzugabe arriskuan jar daitekeen arren, etorkizunean askatasun maila askoz handiagoa lortzeko egiten da eta ezarpen hori duen pertsonak bere helburu altuagoak gogorarazi behar ditu. Motibazioa falta da eta erantzukizun gehiegi norberaren fisiologian eragina izaten ari da amaiera hurbildu ahala. Karta hau iraganean egindako ekintzen eta Eguzkiaren azken erronkaren ondorioa da, non gure borondatea probatzen den.\nEstres mailak aurrera egiten du aurrera Hamar Makilarekin osasunarekin zerikusia duen edozein posiziotan jarrita, eta urdaileko gaixotasuna ia saihestezina da ekipaje kopuru hau sorbaldan dugula. Hala ere, zor handiak itzultzear daude eta ahaleginak merezi izango du, nahiz eta arazo fisiko batzuk zergatik ordaindu beharreko prezioa izan. Hala ere, txartel honek gogorarazten digu gure gorputza gure benetako tenplu gisa zaindu behar dugula, eta nahikoa lo eta errutina osasuntsua eman behar diogula, beraz, gure bizitzako beste guztia tonu errazago eta arinago batean mugituko litzateke. Osasun arazo larriak izanez gero, berreskuratzeko bidea zaila da, baina bizi-indarraren indarra nagusitzen da geure buruaz arduratzen garen bitartean.\nHamar makila alderantzikatuta\nHamar makila alderantzikatuta erantzuteko arazo nabaria da, besteen pisu gehiegi sorbaldan eramaten dugunean gurea modu egokian eramateko. Horrela ezarrita, gure buruarekiko, gure barruko haurrarekiko, gure bihotzarekiko arduratsuak izan nahi gaitu, jarraitu beharreko jokabide arauak eta jokabide arauak jarraitu beharrean. Zereginarekin konprometitzea edo gure zorionarekin konprometitzea da gure hautua. Biak bat egiten ez badute, agian askatzea da onena.\nIragana - Iraganeko irakurraldian hamar makilatxo iritsi dira bizi izan ditugun gauzak eta nekearen sakonean gaudenean egin ditugun atseden promesak gogorarazteko. Gogorarazi nahi dugu gure buruari leial egotea eta gure gorputzari behar duena ematea borroka garaia noski atzean dagoela. Iraganari eta orainari dagozkion gauzak alde batera utzi behar ditugu. Ordaindutako zor karmikoa da eta gauza garrantzitsu bat nahita amaitu dugu, ausarta eta gure gaitasunen jakitun.\nOraina - Pertsona batek txartel honekin gaur egungo ezarpenean behar duena da bere lorpenez eta une honetara eraman duen historiaz harro egotea. Indartsuak izan behar dira eta seguruenik urteetan jarritako helburua lortu behar dute, eta horretarako bihotz argia eta borondate indarra behar dira. Ez dago norberarenganako zalantzarako tarterik, izan ere, gure erronkak aurrez aurre eta aurre egitea beste aukerarik ez dago, prozesua, proiektua edo gure bizitzako harremana etenaldi garbiz amaitu eta gure sariak bildu arte.\nEtorkizuna - Etorkizuneko irakurketan txartel hau duen edonork kontuz ibili beharko luke gaur aukeratzen duenarekin. Larritasun oharra ematen du egindako edozein galderari eta hartu behar diren erabakiei, eta erakusten du aztertzen ari garena ez dela inolaz ere txikia edo garrantzizkoa ustea genezakeen moduan. Txartel hori erantzukizunaren eta dedikazioaren sinbolo gisa dator gure etorkizuna, beraz, geure buruari galdetu ahal izango diogu ea lortzen dugun arazoren bat gainditzea.\nIrakurtzen Dut Kilo Helenistikoa Minbizia Taurus\nminbiziarekin bateragarriak diren sagitarioak dira


Martxoaren 8a, 21. Korrika eta Txirikorda proiektua hizpide dituzten bilera irekiak egunotan - Usurbil - Noaua.eus\nNoaua Aldizkaria 2019-02-13 07:31\nEuskaraldiaren ondorena kudeatzeko asteazken honetarako finkatu den bileraren ostean, deialdi gehiago egunotan; Martxoaren 8ko greba feminista eta badatorren euskararen aldeko 21. Korrika girotzen hasteko bilerak eta Txirikorda, belaunaldi arteko etxebizitza komunitarioaren proiektua definitzen segitzeko parte hartze saioa.\nLehen hitzordua ostegunean (otsailak 14). Martxoaren 8ko greba feminista antolatzen hasteko lehen bilera irekia. "Etxekoandreon, ikasleon, enplegatuon, erretiratuon, hango eta hemengoon, enplegurik ez eta lana soberan dugunon artean Martxoaren 8ko greba feministari forma emateko, antolatzeko, aliantzak sortzeko, konspiratzeko... biltzeko asmoa dugu. Lehen bilera da eta, nola ez, zu(ek) ere bertan egotea nahi dugu! Denon artean, M8an emakumeok* planto!".\nOstiralean, 21. Korrika Usurbilen girotzen hasteko ekimenak bideratuko dituen Korrika Batzordearen bigarren bilera. Otsailaren 1eko lehen saioan batzordea osatu eta lehen proposamenen lanketari ekin zioten. Ekarpenok zehazten segiko dute etzi.\nLarunbaterako berriz, Txirikorda, etorkizunean Ugartondoko urbanizazio berrian kokatuko den belaunaldi arteko etxebizitza komunitarioaren proiektua definitzen segitzeko abian den parte hartze prozesuko hirugarren saioa izango dute gazte zein helduek. Oraingoan, "espazioen diseinua" izango dute hizpide nagusia.\nHitzorduokin gal ez gaitezen, hemen egunotarako deitu diren bileren egutegia:\n18:00 Euskaraldiaren ondorena kudeatzeko bilera Potxoenean.\n18:30 Martxoaren 8ko 24 orduko greba feminista prestatzeko lehen bilera irekia Potxoenean.\n18:30 Korrika Batzordearen bigarren bilera Etumeta AEK euskaltegian.\nDeitzailea: Korrika Batzordea.\n10:30-12:30 Txirikorda, belaunaldi arteko etxebizitza komunitarioaren proiektua definitzen segitzeko hirugarren saioa Potxoenean. Gaia: "Espazioen diseinua".\nAntolatzailea: Usurbilgo Udala eta Hiritik At Kooperatiba.\n18:00 Jai Batzordearen bigarren bilera Potxoenean.


Adesalambrar-2012/10/02 - Arrosa\nIkasturte berri on! gaurko irratsaioak ohiko egitura izan du. Hasieran, asteko kronikarekin ekin diogu. Ondoren, elkarrizketaren txanda izan da. Aurreko astean, Martxa Patriotikoko kideak Euskal Herritik ibili ziren eta gurekin solasaldia izan dute. Kolaborazioan, berriz, Herrialde Katalanetatik ibili berri den Asier eta bere kideen hausnarketa jaso dugu. Gaurko elkarrizketa eta kolaborazioaren zati handi bat gaztelaniaz izan dira. Hurrengoan hobeto eta euskaraz!


Motel - Wikipedia, entziklopedia askea.\nHiway Motela, Albuquerque, Mexiko Berria.\nMotela (ingelesezko motorist hotel hitzen laburdura) errepide bazterreko hotel mota bat da, bereziki errepideetan ibilgailuetan doazen bidaiariek ostatu hartzeko lekua. Nagusiki AEBetan daude, batez ere ibilbide luzeak hedatzen diren mendebalde eta lautada handietako estatuetan.\nSolairu bat edo bi izan ohi dituzte, beren gelatara harrera gelatik pasabide luze baten zehar iristen da, edo baita aparkalekutik zuzenean ere.\nMotelen irudia estatubatuar herri kulturan oso sustraitua dago, eta mundu osoan ere estatubatuar road movie eta motorzaleen filmeen bidez ezaguna egin da. Errepideez gain, hiri handietan ere izaten dira, beren sistemak ospea bereganatzeaz gain erabiltzaileen erabateko intimitatea eta diskrekzioa ziurtatzen baidute.


Hizkuntza Proiektua | Colegio Jesuitinas Donostia Ikastetxea\nEleaniztasunak, edo hainbat hizkuntza ikaste hutsak, berebiziko garrantzia du gaur egun lan munduan (lanpostu bat lortzeko ezinbesteko baldintza baita), baina baita eguneroko bizitzan ere.\nEUSKARA | GAZTELANIA | INGELESA | FRANTSESA\nEgunero dugu tarte bat irakurketara dedikatzeko, ikasgaietan emandako uneez gain\nIrakurketa Txokoa: irakur zaletasuna sakotzeko\nGelako Liburutegia: gure gustuko liburuak elkarbanatzen ditugu\nLiteratur Lehiaketa: imajinatu, amestu, bizitzen duguna adirazteko aukera paregabea\nD HIZKUNTZA EREDUA: Oinarrizko hizkuntza dugu Euskara.\nEuskaraz pentsatu, lan egin, komunikatu eta bizi gara, azken finean. Helburua, hizkuntzaren barneratze eta erabilera egokia bermatzea da.\nEtapa honetan Euskararen aldeko apustu sendoa egiten dugu ikasleek oinarri egokia lor dezaten, euren ama hizkuntza beste edozein izanik ere.\nIkasleen hizkuntza gaitasuna handitzen doa garai honetan, eta Euskaraz elkarbizitzen ikasten dute.\nEtaparen azken urtean, Hizkuntza Eskola Ofizialeko B1 eta B2 tituluak eskuratzeko prestatzen ditugu ikasleak.\nEuskara Jesuitinak Donostiak Nazioarteko Batxilergoan eskaintzen duen balio erantsia da.\nArlo guztietan egoteaz gain, hizkuntza-gaitasunari mesede eginez:\nSormena, Jarduera eta Zerbitzua (CAS): euskaraz emango da\nNahi duenak HABE 3 (C1 hizkuntzen Europako esparruan) lortzeko presta daiteke.\nAsteko lau orduz Gaztelaniako irakasgaia lantzen dugu.\nAsteko hiru orduz Gaztelaniako irakasgaia lantzen dugu.\nIkasleak gai izango dira ikerketa-, hausnarketa-, entsegu- eta monografia-lanak modu autonomoan egiteko, ikastetxeko irakasle baten tutoretzapean.\nCambridge Azterketa-Zentroa gara. 2 urteko gelatik lantzen hasten gara eta zenbait asignatura eta jarduera ingelesez txertatzen ditugu.\n2 urteko gela: Asteko 2 orduz orduerdiko 4 saio lantzen ditugu ingelesez.\n3, 4 eta 5 urteko gelak: Asteko 3 orduz orduerdiko 4 saio eta ordubeteko saio 1 lantzen ditugu ingelesez.\nIkasketa esanguratsua izan dadin metodologia eraginkorrak erabiltzen ditugu.\nIngeles irakasgaia: Asteko 4 ordu.\nARTS & CRAFT irakasgaia: (Hezkuntza Artistikoa) Ingeles hutsean lantzen da.\nSCIENCE irakasgaia: 3 eta 4 mailetan (Gizarte Zientziak) Hiruhileko bakoitzeko unitate bat.\nSOCIAL-SCIENCE irakasgaia: 5 eta 6 mailetan (Gizarte Zientziak) Ingeles hutsean lantzen dira.\nLACUNZA: Ikastetxean lantzen den eskolaz kanpoko jarduera da.\nDBH Hizkuntza Eskola Ofizialeko B1, B2 eta C1 tituluak eskuratzeko prestatzen hasten dira ikasleak.\nSOCIAL-SCIENCE: (Gizarte Zientziak) Ingeles hutsean lantzen dira.\neTwinning proiektu europarrak (zentro aitortua gara Europako Kalitate Zigiluarekin).\nHainbat irakasgaitan egoteaz gain, ingeleseko mailarik altuena sustatzen da, IBko Hizkuntzen eremuan Goi Maila gisa ematen dena\neTwinning proiektu europarrak (zentro aitortua gara Europako Kalitate Zigiluarekin). DBHko hautazko irakasgaia.\nDBHko 1. mailan hautazko irakasgaia da eta frantsesez oinarrizko komunikazio gaitasunak eskuratzea da helburua. Bere erabilera bultzatzeko asmoz, saioak dinamikoak eta dibertigarriak dira.\nDBH 1.mailatik 4.maila arte: Asteko 2 ordu.\nDBH 4.mailan ikasleak Hizkuntza Eskola Ofizialeko A2 titulua eskuratzeko prestatzen ditugu.


XIV. Keinu-Leihoak Antzerki Zikloa larunbatean hasiko da - Diario de Noticias de Navarra\nXIV. Keinu-Leihoak Antzerki Zikloa larunbatean hasiko da\nBi antzezlanez gain, Asier Gogortza argazkilari beratarraren ‘Mendebalde’ erakusketa ikusgai izanen da herrian barrena\naitor arotzena 07.02.2020 | 20:42\nAsier Gogortzak ikusgai paratuko dituen argazkietako bat. Asier Gogortza\nAsier Gogortzak ikusgai paratuko dituen argazkietako bat.\nLESAKA - Mairu Antzerki Tailerrak Keinu-Leihoak antzerki jardunaldien hamalaugarren edizioa antolatu du. Aurten, berrikuntza moduan, argazki erakusketa batekin abiatuko da. Asier Gogortzaren Mendebalde argazki erakusketa irekiko da larunbatean 19.30ean Harriondoan.\nBerako argazkilariaren proposamen honetan, baserriaren atzealdeak bakarrik ageri dira, kasu gehienetan mendebaldeko horma izaten den hori. Jakina da baserri tradizionalak eguzkia sortzen den aldera izaten duela bere fatxada nagusia, ekialdera. Baserriaren atzealdea, ordea, mendebaldera begira izan ohi dute gehienetan, eguraldi zakarra eta haizea datozen tokira. Horregatik izaten dira mendebaldeko paretak apenas leiho eta aterik gabekoak. Argazkietan ageri denak ez du bat eginen, seguru aski, burutan dugun euskal baserriaren irudiarekin. Errealitateak eta pertzepzioak talka egiten duten haustura-tarte horretan kokatu nahi izan du argazki lan hau. Erakusketa abenduaren 1etik 16ra, zikloan eskainiko diren bi antzezlanen artean ikusteko aukera izanen da. Harriondoa sarreran paratuko dituzte argazkietako batzuk eta, beraz, Kultur Etxea irekia dagoenean ikusteko aukera izanen da. Baina horretaz gain, herriko zenbait etxetako paretetan ere jarriko dituzte.\nLarunbatean bertan 20.00etan, Ximun eta Manex Fuchs anaiek osatzen duten Axut! Taldeak Zazpi senideko an-tzezlana eskainiko du, Ander Lipusen zuzendaritzapean. Bi aktore, bi anaia eta anaitasun ebatsiaren inguruko zazpi istorio antzerkira ekartzen ditu antzezlanak, tartean Gaizka Sarasola herritarrarena.\nBukatzeko, Miren Tirapu zuzendari eta antzezle duen Beheko Larraineren proposamen berria, Manifestu bat antzezlana taularatuko dute abenduaren 16an, 18.00etan Kasinon.\nBeran azkena Berako XX. Kafe-Antzerki Zikloko hirugarren eta azken emanaldia eskainiko dute ortzirale arratseko 10.30ean Errekalde ostatuan. Atauts taldeak Guduak taularatuko du . Asier Hernandez eta Dorleta Urretabizkaia dira antzezlan honetako aktoreak. Emanaldia doan izanen da.


Patxiren partea (astelehena, 2020-06-08) | Amnistia Ta Askatasuna\nPatxiren partea (astelehena, 2020-06-08)\nAl, 2020/06/08 - 17:18 argitaratua\nGaurkoan Patxik bere 29. eguna betetzen du gose greban Murtzia II-ko kartzelan. Hauei lehenengo hamabi egunetan egindako egarri greba batzen zaizkio. Atzo 59,5 kg pisatu zituen eta parametro guztiak egonkor mantentzen ditu azukrea izan ezik. Hauxe da baxu daukan parametroa, eta bere gorputzak beste ondorio larri batzuk pairatzen hasi denaren seinale. Arratsaldean informazio berririk helduko balitz, ohar berri bat argitaratuko genuke.\nBestetik, Jose Adrian Poblete Darre preso sozial politizatu eta kontzientziadunak, Murtzia II-ko kartzelan bertan gose greba mugagabeari ekin zion ekainaren 1ean. Kartzelak Covid-19aren aurrean presoei inposatutako neurri absurdoak salatzeaz gain, Carmen Badia Lachos eta gainontzeko preso erien zein preso adinduen askatasuna eskatzen du. Preso kontzientziaduna eta duina izateagatik, isolamenduko moduluan daukate.\nAurrekoetan salatu dugun bezala, Murtzia II-ko Zuzendari Jesus Hernandez psikopata hutsa da, eta gainera Espetxe Erakundeetako Idazkari Nagusi Angel Luis Ortiz eta PSOE eta Podemosen Gobernuaren oniritzia dauka. Torturatzaile hauek dira Patxi eta gainontzeko presoak etengabe estutzen dituztenak. Hauek dira bakeaz hitz egiten digutenak. Hauek dira jendea kartzela izeneko sarraski esparruetan erailtzen dituztenak, motel, krudelkeriaz.\nGaur, berriro ere, politika pribilegiodun gutxi batzuek egiten dutena dela sinestarazi nahi diguten alderdi instituzional klasista guztiek pintadei buruz hitz egin dute. Egunero egiten diren mobilizazioak isilpean mantentzen dituzte, kartzeletako biolentzia estrukturala babesten eta ezkutuan mantentzen dute, baina pintadak irmoki salatzen dituzte.\nHauei guztiei esan behar diegu haien hauteskundeak guri bosta axola zaizkigula. Ez dugu politika parametro horietan ulertzen. Ez dugu herriaren gehiengoa kontuan hartu gabe burutzen den politika burgesa onartzen. Ez dugu milioika eurori esker bideratutako iritzietan oinarritutako botokrazian sinesten. Patxi arriskutan dagoen bitartean, kaleak astintzen jarraitzeko deia egiten jarraituko dugu.\nBukatzeko, errepikatu behar dugu Sortu eta EH Bilduri buruz hitz egin dugun bakoitzean erantzun moduan izan dela. Gaur ere hala izango da, ez baitagokigu guri haien kontraesan politikoak kudeatzea. Ez da erraza horrelako zurrunbiloan sartzea hainbeste kazetari-putre erditik egonda, edo oraindik oinarrietan izan ditzaketen militante zintzoak (ezin dugu gauza bera esan zuzendaritzei buruz) samintzeko arriskua egonda, baina erasoen aurrean herri mugimendua defendatzen jarraituko dugu.\nAdos gaude Arkaitz Rodriguezekin esaten duenean paretetako pintura kentzen dela baina kartzeletan hildako militanteei inork ez diela bizitza itzuliko. Alabaina, salatu behar dugu hau esan eta berehala pintadak egiten dituztenen helburu bakarra Sortu eta EH Bildu ahultzea dela gehitu izana. Ez, Sortu ez bezala herri mugimendua ez dagoelako elektoralismoak baldintzatuta eta haien denen hauteskunde kanpaina berdin zaiolako; ez, haiena ez bezala, herri mugimenduaren lehentasuna Patxiren bizitza delako.\nAmnistiaren Aldeko eta Errepresioaren Aurkako Mugimenduak Patxi Ruiz eta amnistiaren alde borrokan jarraitzeko deia egiten du.\nPatxirekin elkartasuna adierazteko martxan dauden dinamikei dagokienez, honako hauek dira:\nMaiatzaren 12tik: Ibai Aginaga txapeoan (Sevilla II); Dani Pastor, Oskar Barreras eta Aitor Cotanok kartzelak ematen duen janariaren erretiluari uko eginez (Puerto III).\nMaiatzaren 14tik: Jon Kepa Preciado txapeoan (Kordoba).\nMaiatzaren 18tik: Irantzu Gallastegi kartzelak banatzen duen janari erretiluari uko egiten hasi zaio Huelvako kartzelan.\nMaiatzaren 18tik: Iñaki Etxeberria kartzelak banatzen duen janari erretiluari uko egiten ari zaio, Topaseko (Salamanca) kartzelan.\nMaiatzaren 19tik: Orkatz Gallastegik (Castelló I) tartekako barauak egiteari ekin dio, eta modu iraunkorrean planteatutako dinamika da.\nMaiatzaren 19tik aurrera: Renneseko kartzelan dauden Itziar Morenok eta Saioa Sanchezek kartzelak ematen duen janariari uko egingo diote, egun bakoitzean haietako batek.\nMaiatzaren 22tik: Lola Lopezek txapeoa hasi du Brievako kartzelan. Gutun bana bidali die Brievako eta Murcia II-ko zuzendariei.\nMaiatzaren 30etik: Andoni Goikoetxea 24 orduko baraua egiten ari da gaur Dueñas-Palentziako kartzelan. Aldi berean txapeo mugagabeari ekin dio. Kartzelak ematen duen janari erretiluari uko egiten dio maiatzaren 31tik.\nOstiralero: Israel Torralba GRAPOko presoak kartzelak banatzen duen janari erretiluari uko egiten dio A Lamako kartzelan.\nOstiralero: Monica Refoxos eta Santaigo Rodriguez GRAPOko preso politikoek kartzelak banatzen duen janari erretiluari uko egiten diote Jaengo kartzelan.\nEkainaren 11tik: Juan Garcia Martin PCEr-ko presoak kartzelak banatzen duen janari erretiluari uko egiten dio. Orain arte ostegunero egiten zuen, baina Patxiren egoeraren larritasuna ikusita, egunero ekiteari ekin dio. Zuzenketa: eguneroko dinamikari datorren ostegunetik aurrera ekingo dio, eta ez aurrekotik. Orain arte ostegunero egin dio erretiluari uko.\nMaiatzaren 24tik: Txantrean 24 orduko txandakako barau/itxialdi dinamika iraunkorra jarri zuten martxan.\nGaur, ekainak 8\n20:00etan Udaletxe Plazan\nBihar, ekainak 9\nAsteazkenean, ekainak 10\nOstegunean, ekainak 11\nLarunbatean, ekainak 13\nIgandean, ekainak 14\nEuskal Herrian, 2020ko ekainaren 8an.


Programak - Vocalia Taldea\nProgramasGaur egun eskaintzen ditugunak\nJarraian, Vocalia Taldeak gaur egun eskaintzen dituen programak aurkezten dira. Proposamen hauez gain, estilo eta garai desberdinetako polifonia eta folklorea uztartzen dituen programa anitz bat eskaintzen ohi du kontzertuetan, betiere a cappella, eta kontzertua zati bakarrean ala bitan banatuta.\nZenbait aukera berri planteatzen ditugu; esaterako, batasun tematiko baten inguruan osatutako kontzertuak, edo musika-instrumentuek edo hari-orkestra batek lagundutakoak.\nVocalia Taldeak taldeko partaide ez diren arren, gurekin maiz aritzen diren musikari laguntzaileen (pianoa, organoa, orkestra, arpa...) partaidetza kudeatu dezake.\n1. Programa - MARIA MATER\nAndre Mariari garai eta estilo desberdinetan eskainitako motete eta salmoen sorta hautatua biltzen da programa honetan, dela emakumeen abesbatzak a cappella abestuta, dela piano edo/eta organoak lagunduta. Piezen hautaketa lekuaren edo iraupenaren arabera egokitu daiteke, tartean dugularik XIX. Mendeko egileen musika (J. Brahms, F. Mendelssohn, G. Holst…), XX.ekoena (P. Kostiainen, G. Orbán, E. Podgaits, M. Kocsár…) eta baita XXI.ekoena (D. Andreo, X. Sarasola…). Vocalia Taldeak disko bat grabatu zuen izen berarekin 2015ean, eta zuzenean aurkeztu izan du proiektua Euskal Herrian, Segovian eta Parisen.\n2. Programa – SICUT DOLOR MEUS, Pergolesi-Cooper\nProposamen hau emakumeen abesbatzentzat inoiz idatzitako lan esanguratsuen eta munduan ezagunenetako baten inguruan sortu da: G. Pergolesiren Stabat Mater ederraren inguruan. 1736an idatzi zuen egilean, bere bizitzako azken asteetan, tuberkulosiak jota Napoliko frantziskotarren monasterio batera erretiratu zelarik. Jatorriz ahots bakarlarientzat eta talde instrumental txiki batentzat idatzi zuen arren, lan benetan eder eta dramatismo handiko hau egokitua izan da gero, halako moduan non oso uztardura eta aldaketa-joko interesgarria lortu zen bakarlarientzako eta abesbatzarentzako zatien artean. Programa honetan aurrez aurre jarriko dugu 2009an Jacob Cooper estatubatuarrak idatzi zuen lan homonimoarekin; azken hau lehenaren defragmentazioa da, non jatorrizko talde instrumentalari grabazio elektroakustiko bat gehitu dion, hein batean italiarraren testura eta talka harmonikoak gogoratuz, baina aldi berean itxura abangoardista eta benetan garaikidea emanez.\n3. Programa – DONNA BAROCCA, Vivaldi, Galuppi, Porpora\nAntonio Vivaldi Gloria ospetsua da programa honen ardatza. Mundu zabaleko abesbatza mistoek sarritan interpretatua izanagatik, berriki egindako azterketa batzuen arabera haren lehen bertsioa emakume-ahotsentzako idatzi zuen Vivaldik, Veneziako Ospedale della Pietà-ko neskek abesteko (bertako kantu eta biolineko irakaslea izan zen XVII. mendearen bigarren erdian). Vivaldiren garaiko beste konpositore italiarren motetekin osatu dugu programa, emakumeentzako abesbatzentzako konposizioaren urrezko aroaren isla. Izan ere, lehia handia zen haien artean kalitate eta birtuosismo maila gorena lortu nahian.\n4. Programa – STÄNDCHEN, Rossini, Shubert, Mendelssohn, Brahms\nBurgesiaren eta sozietate koralen loraldiaren eskutik, XIX. mendeko egile handiek emakumeen abesbatza deskubritu zuten, sentimendu eta grinak adierazteko, eta garaiko poetek sortutako testu ederrenei musikaz janzteko aukera paregabe gisa. Programa honek garaiko maisu-lan batzuk biltzen ditu, esaterako G. Rossiniren Tre cori religiosi, F. Mendelssohnen Drei Motetten Op. 39 ospetsua, eta Franz Schubertek ahots bakarlari, piano eta emakumeen abesbatzarentzat idatzitako Serenata paregabea.\n5. Programa – MISSAE\nPrograma honen zenbait konbinazio eskaini daitezke, asko direlako VocaliaTaldeak azken urteetan interpretatu dituen emakumeen abesbatzarako idatzitako mezak. Horien adibide dira, besteak beste, György Orbán errumaniarraren Mass Nº 6 emakumeen abesbatza eta pianorako, Miklós Kocsár hungariarraren Missa in A, Bob Chilcotto britainiarraren Little Jazz Mass combo eta emakumeen abesbatzarako, eta Carl Bertil Agnestig suediarraren Missa in Discantu.\n6. Programa - ANDRA\nMusika-proposamen oso interesgarri eta berezi honek emakumeen abesbatzentzako garai, estilo eta jatorri oso desberdineko emakumeek sortutako lanak biltzen ditu, Amy Beach eta Gwyneth Walker estatubatuarrena, esterako, eta baita Junkal Guerrero eta Eva Ugalde euskaldunenak ere. Programa Sarah Quartel kanadar konpositorearen Snow Angel suite zoragarriaren inguruan egituratzen da.\n7. Programa - LUMEN DE LUMINE\nLumen de Lumine programak emakumeen abesbatzarako eta pianorako musika erlijioso garaikidearen sorta hautatua aurkezten du. Izenburuak erromatar mezaren ohikoaren Sinesten dut edo Kredoaren bertso bat aipatzen du, “argi guzien argi” gisa itzuli daitekeena, eta distira eta argia planteatzen ditu programaren hari eroaletzat. Oso berezko dute ezaugarri hori emakume helduen abesbatzek: gizonezkoen ahots graberik gabeak direlarik, emakumeentzako konposizioek bestelako tinbre-proposamen eta –kualitate batzuk ikertzen dituzte, muturrera eramanez ahots-tesiturak eta abesbatzaren aukera teknikoa. Programak errepertorio sakroko latindar tradiziotik edaten badu ere, ateak irekitzen dizkie hiru kontinentetako musikagile garaikideei, Francisco Ibáñez-Iribarria arabarrari, György Orbán errumaniarrari, Tokuhide Niimi eta Kentaro Sato japoniarrei, edo Gwyneth Walker estatubatuarrari.


Beatriz Akizu eta Mario Zubiaga: «'Input' herritarra ezin da mugatu hauteskundeetara» | Politika | Berria\nBeatriz Akizu eta Mario Zubiaga. Eusko Ikaskuntzako XVIII. Kongresuko Batzorde Zientifikoko bozeramaileak\nAzken asteetan, galtzak bete lan ibili dira Beatriz Akizu (Soraluze, Gipuzkoa, 1969) eta Mario Zubiaga (Tolosa, Gipuzkoa, 1963). Eusko Legebiltzarreko Autogobernu Lantaldeak eskatuta, herritarren foroak antolatu zituen Eusko Ikaskuntzak ekainean, eta Akizuk eta Zubiagak aurkeztu zuten ondorioak biltzen dituen txostena lantaldean, irailaren 26an. Aldi berean, mendeurreneko kongresu betean da Eusko Ikaskuntza; Baionan ekin zioten, urriaren 5ean, eta Oñatin (Gipuzkoa) egingo dute azken saioa, azaroaren 23an. Bertan proposatuko dituzte etorkizunean landu beharreko agendak.\nHerritarren foroetan jasotakoekin txostena aurkeztu duzue Eusko Legebiltzarrean. Zeintzuk dira ondorio nagusiak?\nMARIO ZUBIAGA: Adolfo Suarezek esan zuen: «Egin dezagun normal erakundeetan jada normala dena kalean». Esaldi horrek oso ongi laburbiltzen du, jendearekin zuzenean hitz eginda eta jende ezberdina elkartuta, zenbateraino ateratzen diren eduki zentzudunak, jendeak natural darabiltzanak egunerokoan, eta gero zer arazo dagoen erakundeetan normalizatzeko. Orduan, zein da oztopoa, gure elite politikoak? Interes alderdikoiak?\nBEATRIZ AKIZU: Parte hartzaileen ikuspegitik, horixe da azpimarratu zena; zein erraz den posible hitz egitea adostasun aukeren inguruan, zein gustura aritu diren, eta jarraitzeko gogoa dagoela.\nHiru galderatan banatu zenuten saioa: «Nor eta zer gara? Nolakoak izan nahi dugu? Nola antolatzen gara?». Erantzunak?\nM. Z.: Nagusiki, adostasuna dago proiektu kolektibo guztiekiko errespetuan eta zilegitasunaren aitortzan. Elkarri aitortzea zure proiektu politikoak nireak bezain legitimoa eta gauzagarria izan behar duela.\nB. A.: Beste bat da kontzeptu askotan sakontzeko premia dagoela; kontzeptu askok ideia polisemikoak gordetzen dituztela, eta horietan sakontzeko gogoa zutela parte hartzaileek.\nM. Z.: Jendeak horrelako esperientziekin jarraitu nahi du, kontzeptu batzuk eguneroko eztabaida politikoan erabiltzen direlako arma politiko gisa: nazioa, burujabetza, estatua... baina zer ondorio du nazio edo estatu izateak? Jendeak jakin nahi du kontzeptu horiek zer esan nahi duten.\n126 lagunek hartu zuten parte. Interes falta dago? Baliabide falta egon da?\nB. A.: Hori arrazoi bat da. Oso epe motzean halako prozesu bat aktibatzea, larunbat goiz batez, oso tarte txikia da. Edonola ere, arlo kuantitatiboan baino, kualitatiboan jartzen dugu arreta, kualitatiboak bermatzen baitu gutxiengoa presente egotea ariketa honetan.\nM. Z.: Ulertu behar da zer den demokrazia parte hartzailea, eta gure klase politikoak ez du ulertzen; ez daki. Demokrazia parte hartzailea ez da logika kuantitatiboa; horretarako daude hauteskundeak eta erreferendumak. Partaidetza prozesuen kalitatea neurtzeko gako argienak dira iritziak heterogeneoak diren, horien artean eztabaida deliberatibo txukun bat egon den. Irizpide horiek badaude txostenean; prozesu parte hartzaile moduan, estandar guztiak bete ditu. Nahiko genukeen 600 lagun biltzea, baina horrek ez lioke gehiago emango emaitzari.\nTxostenean bertan aipatzen da «partaidetza une bat» izan zela, ez prozesu bat. Ikusten duzue aukerarik «une» gehiago gauzatzeko, ikusita estatus berriaren eztabaida parlamentarioa bidea egiten ari dela?\nB. A.: Gure eginkizunari begira, prozesu fina izan zen. Parte hartzaileek ere oso ontzat jo dute. Honetan sakondu behar dugu, prozesu bat ireki, herritarrengana heltzeko gehiago ireki behar da, beste sektore batzuetara heldu. Herritarrek eurek esaten digute egin litekeela eskualdeka, gertutasuna bilatzeko.\nM. Z.: Aukera hori aipatu genuen lantaldean. Bilera izango dugu Jone Berriozabalekin [Autogobernu Lantaldeko koordinatzailearekin] eta Andoni Iturberekin [legebiltzarreko legelari nagusiarekin], eskaintza hori egiteko udaberrira begira, beste metodologia parte hartzaile bat erabilita, herritarren epaimahaiak, kasurako. Autogobernuari buruzko eztabaida zabaltzen ari gara. Egun, munduan ez da ulertzen horrelako prozesu konstituziogile moduko bat herritarrekin ez egitea. Mundu osoan ditugu adibideak: Islandian, Latinoamerikan, Irlandan... Zergatik ez dugu egiten prozesu parte hartzaile txukun bat? Hori input bat da, ez bakarra, baina input herritarra ezin da mugatu hauteskundeetara eta, agian, amaieran erreferendum batera. Bada tartea, kalkulu politikoak alde batera uzten badira.\nZenbateraino datoz bat txosteneko ondorioak eta lantaldean onartutako oinarriak?\nB. A.: Parte hartzaileek nahi dute hau aintzat hartzea. Lantaldean txostena aurkeztu genuenean, balorazioetako bat izan zen aintzat hartzeko agiri bat dela. Talde teknikoaren eginkizuna izango da forma ematea horri guztiari, baina kontuan hartzeko ekarpenak daude txostenean, oinarriekin uztartzen direnak.\nM. Z.: Blokeka, ideia nagusi bat da proiektu guztiek izan behar dutela bidezkoak eta gauzagarriak. Beste eztabaida bat da artikulatuan nola islatzen den. Beraz, artikulatuan jaso behar duzu bide bat proiektu guztiak gauzagarri egiteko, belaunaldi batek ikusteko epeetan. Beste gaietan, argi dago eskubide eta askatasunetan norabide sozial nabarmen bat.\nEsan liteke foroetan jaso zela estatus berriak izan beharreko espiritua?\nM. Z.: Uste dut baietz. Eskubideen kasuan, argi dago eskubide sozialei, horiek bermatzeari eta gauzagarri izateko beharrari ematen zaion garrantzia. Autogobernuaren gaian ere adostasun zabala dago hura babestu, bultzatu, zabaldu, gaurkotu, indartu eta blindatzearen inguruan. Finean, adostasuna zabala da erabakitzeko eskubidea ikuspegi zabal batetik ulertzeko eran: estatus politikoa erabakitzeko eskubidea, estatus horretatik abiatuta eta printzipio demokratiko horren arabera antolatzeko zure esparru politikoa. Nola gauzatzen den printzipio demokratiko hori, beti dago legezkotasunarekin elkarrizketan. Ez da ukatzen legezkotasuna, esparru bat da, segurtasuna ematen du, baina ezin da oztopo edo muga izan borondate demokratikoa gauzatzeko.\nEusko Ikaskuntza autogobernuari eta gobernantzari buruzko gogoeta propio bat lantzen ari da. Badu asmorik proposamenik egiteko erakunde guztietan?\nB. A.: Eusko Ikaskuntzak Euskal Herri osora begirako lana egiten du; gaiotan sakontzen, eztabaidatzen jarraituko du. Orain arte egindako guztiaren emaitza aurkezteko eta hurrengo urteei begirako agenda proposamenak egiteko momentu bat izango da kongresua. Agenda proposamen horiek Euskal Herri osorako izango dira, kontuan hartuta lurraldeen erritmoak. Eusko Ikaskuntzak deliberazioetan sakontzeko eta eraikitzaileak izateko tresna gisa aurkezten du bere burua. Konfiantza sareak josteko premia dago, eta, horretarako, bere burua eskaintzen du Eusko Ikaskuntzak.\nM. Z.: Eusko Ikaskuntzak aukera ematen du gobernantza demokratikoaren eztabaida Euskal Herrian zabaltzeko. Horrek esan nahi du koiuntura zehatzaren, gehiengoen eta egoera instituzionalaren arabera eztabaida ezberdina izango dela EAEn, Nafarroan eta Ipar Euskal Herrian, baina EIk aukera ematen du hori modu integralean aztertzeko. Kontua da nolabaiteko eztabaida konstituziogile bat zabaltzea Euskal Herri osoan, jakinda oraingoz ez duzula estaturik, eta eztabaida konstituziogile horrek asimetrikoa, malgua, deszentralizatua izan behar duela. Baina, finean, eztabaidatzen ari zara nola antolatu herria politikoki, eta jendearekin ari zara diseinatzen; hori da azpiko filosofia.\nZer bizitza izango du Liburu Zuriak kongresutik aurrera, apal batean gera ez dadin?\nB. A.: Erabilgarria izatea nahi dugu; bidea egiteko oinarri bat izatea, ez elementu hil bat. 2019an hasiko gara sakontzen, baina nahi dugu edonork irakurtzeko, ulertzeko eta erabiltzeko tresna bat izatea, esparru ezberdinetan. Oso zehatza eta oso esplizitua izango da.\nM. Z.: Liburu Zuria terminologia bat da. Horrekin adierazi nahi da dinamika bat abiatu nahi dugula, eta dinamika hori dela herri gisa hausnarketa bat zabaltzeko beharra, lurralde guztien, eragileen, erakundeen eta herritarren artekoa. Asmoa da herriari eta munduan izan beharreko kokapenari buruz hausnartzea. Hobetsi da Liburu Zuria eskematikoa izatea, eta jasoko du Liburu Berdetik datorren diagnostikoaren laburpen bat; zeintzuk diren jokalekuak eta erronkak; zeintzuk proposamenak; eta agenda bat gai bakoitzean, ez politika zehatzak.\nM. Z.: Aipatu da euskal hezkuntza Euskal Herritik pentsatu beharra, eta, 2019an, aukera bat izan daiteke herri mailako eztabaida bat egitea sistema unibertsitarioaz, ikerketa sistemaz, ezagutzaz. Herri mailako erreferentzia batzuk edukitzea, finkatzeko balio eta asmo batzuk, ideologikoak, «hemendik goaz» esateko. Gero, politika publikoak ezberdinak izango dira gobernuz gobernu, baina gutxienik baduzu akordio zabal bat.\nLiburu Zuria prest egongo da Oñatiko saiorako?\nB. A.: Bai. 23an ardatz nagusiekin lotutako agendak aurkeztuko dira, eta, 24an, Eusko Ikaskuntzak adierazpen bat zabalduko du, etorkizunera begira. Mila lagunek baino gehiagok hartu dute parte gogoeta prozesu osoan; hor energia bat dago. Asko dugu konektatzeko eta koordinatzeko, baina sortu den hori balio handikoa da.\nZer moduz hasi da kongresua?\nB. A.: Oso pozik gaude. Erronka zen prozesu guztian parte hartu duten pertsonei eta kopuruei eustea, eta mantentzen eta gainditzen ari gara. Baionako irekiera oso adibide polita izan zen. Aurrenekoa, Iparraldean. Hurrengo saioetarako espazioak betetzen ari gara.


Arantzadi Unamuno, Telesforo | Bergarako Udala\nArantzadi Unamuno, Telesforo\nBergaran jaio zen 1860. urtean eta hiru urte besterik ez zituenean, gurasoak Bilbora joan ziren bizitzera, Unamunotarren amak, hots, Telesfororen amonak, bertan zeukan gozotegian lan egitera. Gozotegiak "La Vergaresa" zuen izena eta Gurutzeko kalean 7. zenbakian zegoen. Familia lehen solairuan bizi zen Unamuno-Jugotarrekin batera. Farmazia-ikasketak egin zituen, ez zientziarako zaletasuna zuelako bakarrik, baizik eta, oso herrena zenez, bere ezintasun fisikorako lanbide sedentario egokia iruditzen zitzaiolako. Ikasketak amaitutakoan aparteko saria jaso zuen Estudio sobre los insectos vesicantes en sus aplicaciones a la farmacia lanarengatik.\nHandik urte batzuetara, Natur Zientzietako doktoretza egin ondoren, Madrilgo San Ignacio kaleko apopilo-etxe xume batean bizi izan zen, bere lehengusu Migel Unamunorekin batera, biak institutuko katedrarako oposizioak prestatzen ari ziren bitartean. Zientzien Errege Akademiak saria eman zion Setas y hongos del País Vasco ikerlanarengatik, gai horri buruz ordura arte egindako azterketarik sakon eta zabalena baitzen. Azterlan horretako testuak ez ezik, azalpenen ondoan dauden irudi bikainak ere Arantzadik eginak dira, eta horri esker, Madrilgo Natur Zientzien Museoko marrazkilari ofizial izendatu zuten.\nAlcala kaleko ganbara batean antropologi saila sortu zuen. Nazioarteko entzutea lortu zuen, eta Luis Hoyos eta Manuel Anton laguntzaileekin batera garezurrak sailkatzeari ekin zion, zaletasun hutsagatik, sosik ere irabazi gabe. Lan horren emaitza euskal arrazari buruzko El pueblo euskaldun azterlan zientifikoan jaso zuen, eta Parisko Antropologia Elkarteak saria eman zion azterlan horregatik 31 urte zituela. 1895. urtean Granadako Unibertsitateko Farmazia Fakultateko Mineralogia eta Zoologia katedra eskuratu zuen, eta urte batzuk bizi izan zen hiri horretan. Geroago, Bartzelonako Botanika deskriptiboaren katedra ere eskuratu zuen, eta Unibertsitate horretako Dekano izan zen 1907ra arte. Urte horretan kargua utzi egin zuen ikasleek eragindako istiluen ondorioz. 1910ean, kide titular izendatu zuen Historia Natural, Antropologia eta Etnografiaren Lagunen Moskuko Elkarte Inperialak; bi urte geroago, Argentinako Daktiloskopia Elkarteko ohorezko kide bihurtu zen. 1919an Portugaleko Antropologia eta Etnografia Elkarteko kide urgazle izendatu zuten, eta 1920an, Bartzelonako Unibertsitateko Zientzia Fakultateko Antropologiako katedradun. Kargu hau 1931ean jubilatu arte mantendu zuen. 1921ean Erromako Antropologia Elkarteko kide urgazle ere izendatu zuten. 1922an Frantzia eta Alemaniara (Colonia) bidaiatu zuen Barandiaranekin batera, eta 1929an Austria eta Suitzara lagun berarekin.\nAipatutako urte bitarte horretan mundu osoko elkarte zientifikoen izendapen gehiago jaso zituen: 1923an Argentinako Ikerketa Geografikoen Elkarteko eta Kubako Historia Naturaleko “Felipe Poey” Elkarteko kide urgazlea, 1924an Historiako Errege Akademiako akademiko urgazlea, 1926an Berlineko Institutu Arkeologikoko kidea, 1927an Bartzelonako Zientzietako Errege Akademiako kide numerarioa, eta abar. Bestalde, Eusko Ikaskuntzako Batzorde Iraunkorreko batzordekide izan zen, Espasa Entziklopedian kolaboratu zuen Zientzia Naturalen eta Antropologiaren atalean, Munich-eko Antropologia Elkarteko kide urgazlea izan zen, eta Europako hizkuntza nagusiak ezagutzen zituenez, Humboldt, Frizzi eta Haberlandt-en itzultzaile ere izan zen, besteak beste.\nHistoriaurrea eta etnografia oso gogokoak zituen eta Euskal Herrian herriz herri eta mendiz mendi ibili zen, haitzulo, leize, harpe eta trikuharri ia guzti-guztiak ikertzen. Batzuetan bakarrik joaten zen, baina gehienetan Eguren eta aita Barandiaran izaten zituen lagun. Gure Idurixoko haitzuloa 1927an arakatu zuten.\nArantzadiren idazlan guztietan ederki ikusten da zientziari eta Euskal Herriari zien maitasun handia. Bere ahalegin handiak eta gogo biziak bidezko ordaina jaso zuten 1936an: Itziarko Urtiaga haitzuloan euskal garezurrik zaharrena aurkitu zuen, bost urtez buru-belarri ikerketa neketsuak egiten jardun ondoren. Garezurra Goi Paleolitoko Madeleine aldikoa zen, eta aurkikuntza horren ondorioz milaka urte lehenago finkatu zen euskal arrazaren jatorria. Berrikuntza horiek guztiak hainbat argitalpenetan eman zituen ezagutzera, eta handik urte batzuetara zientziaren onespena lortu zuten.\nTestu asko eta asko idatzi zituen Arantzadik. Jon Bilbao bibliografo ezagunak, adibidez, 220 lan katalogatu ditu:\nLiburuak, saiakerak eta “Euskalerria”, RIEV (Revista Internacional de Estudios Vascos), “Euskalerriaren Alde”, “Yakintza” eta beste hainbat aldizkaritako kolaborazioak bildu ondoren. Lanon artean Síntesis métrica de los cráneos vascos nabarmentzen da.\nArantzadi atzerriko zientzia-aldizkarietako kolaboratzaile izan zen, eta hainbat hizkuntza zekizkienez, txostenak eta komunikazioak bidali zituen, besteak beste, Geneva, Paris, Londres, Oporto eta Amsterdameko Nazioarteko Antropologia eta Etnografia Biltzarretara. Era berean, Wilhelm von Humboldtek Euskal Herriari buruz idatzitako lanak itzuli zituen. 1920tik aurrera Bartzelonako Unibertsitateko Antropologia katedran jardun zuen, eta hiri hartan hil zen, 1945eko otsailaren 12an.\nArantzadi urte gutxitan bizi izan zen Bergaran, baina bere herria ez zuen sekula ahaztu, argitaratu zituen lanetan ikusten denez: Un testamento casero bergarés del siglo XV, Euskalerria aldizkarian (1906); Elecciones de regidores en Bergara en 1619, Euskalerriaren Alde aldizkarian (1929), Los bergareses y los convencionales (1925); Un colonizador bergarés: Irala, etab.


Zientziaren hezkuntzarako tresna digitalak: Google Earth eta Maps. :: ikasi :: Udako Euskal Unibertsitatea E-mail:\nIkasiIkastaroakZientziaren hezkuntzarako tresna digitalak: Google Earth eta Maps. UDAKO IKASTAROAK\nhaurreskola atxikimendua entrenamendu arreta erresilientzia Kant donostia ikastaroa haurraren autorregulazioa Eibar ahozkotasuna e-irakaskuntza mapak euskararen biziberritzea kontsumo ereduak Udako Ikastaroak :: Teknologia Zientziaren hezkuntzarako tresna digitalak: Google Earth eta Maps. Inprimatu Hasiera-data:\n2012(e)ko ekainaren 29a Amaiera-data:\n2012(e)ko uztailaren 18a Tokia:\nIkasgela Birtuala Ordutegia:\nBeste. 00:00-00:00 Izaera:\nOnline Ordu kopurua:\n2012(e)ko ekainaren 17a Ikastaroa on-line izango bada ere, aurrez-aurreko saio bi izango ditu, hasieran eta amaieran: hasierako saioa, ekainaren 29an Eibarren eta amaierako saioa irteera baten bidez egingo da, uztailaren 18an.\nZientzien irakaskuntzarako IKT tresnak asko ugaritu dira azken urteotan. Ikastaro honetan Googlek sortutako bi erreminta zientzien irakaskuntzarako, batez ere geografiarako, nola erabili landuko dugu, Google Earth eta Google Maps, hain zuzen. Irakasleak Joseba Dorado LopezGeografian lizentziatua. Lan jarduna Ingeneritza munduko Geografiako Informazio Sistemetan (GIS eta GPS lanetan) eta Ingurumeneko inpaktu ebaluazioan. Borja Ruiz HuertaGeografian lizentziatua. CEA eta GIS-en inguruko graduondokoa. Lan jarduera obra zibiletako ingurumen gaietan eta GIS arduradun. UEUkidea da. Helburuak\nIkastaroan sortuko den GoogleMaps kontua irekita mantenduko da ikastaroaren ondoren, bertan erabilitako adibideak eskuragarri izateko. Metodologia\nIkastaroa ondo jarraitzeko, internet erabilera gutxieneko ezagutza batzuk behar dira. Matrikulaziorako argibideak\neibar, udako ikastaroak, geolokalizazioa, hezkuntza, geografia, mapak, GPS Ohar legala


Podemos: Albisteak, bideoak eta argazkiak Podemos gaiari buruz | EITB Gai interesgarriak\nRoberto Uriarte Unidas Podemos-eko diputatuak lotsagarritzat jo du argindarrren enpresen oligopolioa industriaren kaltetan aritzea.\n"Harresiek eta poliziak ez dute funtzionatzen Europan", Eduardo Santos Nafarroako Migrazio Politika eta Justizia kontseilariak azpimarratu duenez. Garesko pintaketez, Santosek dio ez dituela ulertzen, "mugetan gertatzen dena erakustea baitzen erakusketaren helburua".\nUnidas Podemosek Madrilgo Kongresuan duen diputatuak lehentasunezko jo ditu eredu produktiboa aldatzea, lanari eutsi eta langileen eskubideak handitzea eta zerga erreformari ekitea: "Ministro batzuk gobernu akordioaren kontra tematzen badira ere, ari gara gure proposamenak aurrera ateratzen".\nMiren Gorrotxategi: "Ione Belarrak ilusio handia piztu du"\nMiren Gorrotxategik adierazi duenez, Pablo Iglesiasekin alderatuz, "Ione Belarraren lan egiteko modua ez da hain indibidualista eta horrek on egingo dio proiektuari"\nPodemosek Vistalegre IV batzarra iragarri du, Iglesiasen ordezkoa hautatzeko\nBiltzarra ekainaren 13an amaituko da, eta Ione Belarra ministroa nabarmendu da alderdiaren etapa berrirako hautagai nagusi gisa.\n'Erreakzionarioen aurrean, Espainiako gobernuak bi urte eustea beste aukerarik ez da'\nUnidas Podemoseko diputatuak uste du pandemia pasa arte eutsi eta geroko errekuperazioa ere baliatuko dutela. Espainiako Podemos zuzentzeko eredu egokia jo du Belarra-Diaz bizefalia.\nEzkerreko blokeak Madrilgo hauteskundeetan izandako emaitzak ezagutu ostean, Podemoseko buruak politikagintzan dituen ardura guztiak uztea erabaki duela jakinarazi du.\nBotoen % 43,7 eskuratuta, 62-65 eserleku ematen dizkio GAD3k Fortarentzat egindako galdeketak. Ondoren geratuko lirateke PSOE (25-28), Mas Madrid (21-24), Vox (12-14) eta Unidas Podemos (10-11).\nEzkerra, eskuina zokoratzeko itxaropentsu Madrilen\nMadrilgo hauteskundeak Ayusok irabaziko dituela ziurtzat ematen den arren, ezkerreko alderdiek eskuina boteretik kentzeko aukera badagoela diote.\nMadrilgo Erkidegoaren Egunak bat egin du hauteskunde kanpainako azken egunarekin. Alderdi guztiek bozka eskatu dute eta Ayusori leporatu diote zezenketa kanpaina politikoa egiteko erabiltzea.\nMadrileko ezkerreko alderdiek dei bateratua egin dute faxismoaren kontra\nEzkerreko alderdiek dei bateratua egin dute faxismoaren kontra. Bien bitartean, PPk eskuin muturrarekin gobernatzea defendatu du\nAbian da kanpaina Madrilen: Ayuso, itxaropentsu, eta Sanchez, hautagai lanetan\nGaur abiatu da hauteskunde kanpaina Madrilgo Erkidegoan. Maiatzaren 4ra bitarte lehiatuko dira Ayuso, Gabilondo, Iglesias, García, Bal eta Monasterio.\nEtxebizitza eskubidea bermatuko duen legea aldarrikatu du Podemos Ahal Duguk\nAitzole Araneta Elkarrekin Donostia udal-taldeko eledunak salatu duenez, egun, Donostian 8.000 etxebizitza huts daude, eta bertako gazteek beste herrietara jotzen dute etxe bila.\nGorrotxategik ezkerreko bloke bat sortzeko deia egin du Ayusori aurre egiteko\nMiren Gorrotxategik adierazi duenez, "pozez" hartu du Pablo Iglesiasek Madrilgo Erkidegoan hautagai izateko hartu duen erabakia.\n"Ezkerra Madrilen borrokatu gabe galtzera zihoan eta aurpegia eman behar zen"\nRoberto Uriarte diputatuaren hitzetan, Yolanda Diaz presidenteorde berriak Unidas-Podemosen babes osoa du.\nHelegitea aurkeztu dio hauteskunde deialdiari Madrilgo Parlamentuko Mahaiak\nHortaz, eten egin dute Parlamentuaren jarduera, eta akordioak bertan behera geratu dira, justiziak erabaki bat eman arte. Aurreikusitakoaren arabera, 24 orduko epean emango dute ebazpena.\nJose Manuel Perez Tornero izango da RTVEko presidente berria\nPSOEk, PPk, Unidas Podemosek eta EAJk akordioa lortu dute RTVEko administrazio kontseilua berritzeko.\nJaurlaritzak, aldiz, babesa ereakutsi dio sailburuari eta mezu bat bidali dio oposizioari. Ez omen da eztabaida antzuetan ibiltzeko unea.\nJoan den larunbatean, koalizioak atzera bota zuen Eusko Jaurlaritzak talde moreak ekitaldi honetarako aurrekontuak onartzeko egindako azken eskaintza, bi aldeek zenbait bilera egin ostean.\nHizkuntza aniztasunaren aldeko ez legezko proposamena aurkeztu dute 10 alderdik\nHizkuntza gutxituen alde lan egiten duten hainbat eragilek, tartean Kontseiluak, "sei konpromiso" hartzeko eskatu zieten taldeoi, eta gaur, Euskararen Egunean, aurkeztu dute proposamena Kongresuan.\nEspainiako Gobernu koalizioa osatzen duten alderdiek lege proposamena aurkeztu dute Diputatuen Kongresuan, jardunean dagoen Botere Judizialaren organoak izendapen berriak egin ez ditzan.\nBularreko Minbizia duten Emakumeen Arabako Elkartea: "Pandemiagatik pertsona gehiago joan dira psikologora"


Bukatzear dira Garmendi auzoko urbanizazio lanak - Azpeitia - uztarria.eus\nBukatzear dira Garmendi auzoko urbanizazio lanak\nJulene Frantzesena 2022-01-18 14:12\nGarmendi auzoan hainbat lan egin dituzte. (Azpeitiko Udala)\nGarmendi auzoko 9 eta 13 arteko etxe atariak txukundu, errepidea hobetu, estolderia berritu eta bidegorrirako sarbidea egokitu ditu Azpeitiko Udalak. Erakundeak adierazi duenez, bizilagunek obren gaineko hainbat "zuzenketa" egin dituzte, eta datozen asteetan egingo dituzte konponketa horiek.\nAmaitzear dira Garmendi auzoko 9 eta 13 etxe atarien arteko urbanizazio lanak. Azpeitiko Udalak azaldu duenez, bizilagunek obren gaineko hainbat "zuzenketa" egin dituzte, eta datozen asteetan egingo dituzte konponketa horiek.\nIazko abuztuan hasi zen Azpeitiko Udala Garmendiko inguru hori txukuntzen, errepidea hobetzen, estolderia berritzen eta bidegorrirako sarbidea egokitzen, gunea irisgarriagoa egiteko eta "herritarren bizi kalitatea hobetzeko" helburuz. Lanak Asfaltos y Construcciones Morga enpresak egin ditu, eta 248.101 euroko aurrekontua izan dute obrek.\nLanak tarteko, hainbat hilabetez itxita izan zen Garmenditik saihesbiderako bidegurutzea, baina azaroaz geroztik, irekita dago errepide zati hori.


LANDAREEN OPERADOREEN ERREGISTRO OFIZIALEAN (ROPVEG) OPERADOREEN PRESTAKUNTZA:BARATZE LANDARE ESPEZIALITATEA\nWebinar 2016ko urriaren 26ko 2016/2031 (EB) Erregelamenduak, landare-izurrien aurkako babes-neurriei buruzkoak, araubide fitosanitario berri bat ezartzen du, Europar Batasuneko lurraldean landare-izurriak sartzea edo hedatzea prebenitzean oinarritua, arrisku horiek maila onargarrian murrizteko. Egungo legeriaren berrikuntzetako bat da eragile profesionalek landareen, landare-produktuen eta beste objektu batzuen ekoizpenean eta zirkulazioan duten eginkizuna indartzen dela, landare-osasunaren eta araututako izurriteen hedapenik ezaren ikuspuntutik.\nIkastaroa teoriko eta praktikoa da, ata On line emango da.\nBARATZEZAINTZA ETA FRUTAGINTZA\nHAZI Bizkaia Ikastaro teoriko eta praktikoa da, baratzezaintzako eta frutagintzako ustiategi bat jartzeko oinarrizko eta premiazko kontzeptuei buruzkoa: lurra, landarea, ura, ongarriak, laboreen mekanizazioa, berotegiak, ureztaketa instalazioak, makinak, hidroponiako hastapenak, ekoizpen ekologikoa eta integratua, baratzeak, ustiategien gestioa, fitopatologia, frutagintza eta landare apaingarrien ekoizpena.\n2/ 5 orrialdea erakusten (43 ikastaro)


«Gure gaztetxoak itzultzaile handiak» tailerra, Errenterian (2017) — EIZIE Elkartea\n«Gure gaztetxoak itzultzaile handiak» tailerra, Errenterian (2017)\nEuskararen Eguna hurbil zela eta, Errenteriako Udalak zerbait dibertigarria antolatu nahi zuen herriko 10-12 urteko neska-mutilentzat, gure hizkuntzarekin jolasean gustura jardun zezaten. Entzuna zuten EIZIEren «Gure gaztetxoak itzultzaile handiak» tailerraren berri, eta apropos-aproposa iruditu zitzaien helburu hori betetzeko. Hala, bi saio antolatu ziren: bata Udal Bibliotekan, eta bestea Bizaraingo ikastolako liburutegian, 2017ko azaroaren 22an eta 23an, hurrenez hurren.\nPatxi Zubizarretak jolas batekin eman nahi izan zien hasiera saioei; hitzekin jolastuz, beste mundu batzuetara eraman zituen gaztetxoak, eta konturarazi zituen itzulpenaren bidez gai garela beste mundu horiek ulertzeko, itzulpenak zubi lana egiten duela. Gainera, Zubizarretak haur eta gazte literatura ere idazten duenez, erraza egin zitzaion bere liburuak itzultzerakoan gertatutako aldaketa eta bitxikeriak kontatzea (izenburuak, protagonisten izenak\nOndoren, Fernando Rey itzultzaileak Una última carta ipuina itzultzea proposatu zien gaztetxoei (Idazlea: Antonis Papatheodoulou; Ilustratzailea: Iris Samartzi; Itzultzailea: Fernando Rey; Argitaltxea: Pamiela-Kalandraka), berak iaz egin bezala. Ipuineko protagonista ikusi orduko pantailan Bazterra jauna, berehala murgildu ziren parte-hartzaileak itzultzaile lanetan, eta Bazterra postariak gutunak banatzen zituen gisara banatu zituzten hitzak gaztetxoek, arin eta modu eranginkorrean.


Kafe aleak 113\nAlberto Montero - Alberto Montero\nGreyhead - 2008\nAlberto Montero by Alberto Montero\nEteneko Ibonek disko baten inguruan idazteko proposamena egin zidanean, Alberto Monteroren diskoa aukeratu nuen bi aldiz pentsatu gabe. Ziur asko, Valentziako Erkidegoan gaur arte grabatu den diskorik bikainenetako bat da.\nZenbait arrazoik bultzatu naute aukera hau egitera: lehenengoa, folk-rock lan aparta da, eta gure herrian ez dago halako askorik azken urteotan; bigarrena, Albertoren hurbiltasuna eta sinpatia, zinez mutil maitekorra da eta; hirugarrena, nire irratsaioan urteko disko nazional nabarmena izendatu nuen 2008an; eta laugarrena, Juan Pedro Greyhead-en apustu handia, disko hau ez baitzetorren bat inondik ere une hartako komertzialtasunarekin. Azken batean, arrazoi horiekin eman nahi izan diot sekulako lan honi zor zaiona.\nHitz egin dezagun labur Alberto Monterori buruz, musikaren independentziatik egiten duen lana nabarmentzeko modukoa baita. Gitarrista honek zehaztasun handiz zaindu ditu bere disko guztiak, eta pluralean diot, album honetaz gain beste bi disko baititu argitaratuak Shake rock taldearekin. Gainera bikoitza da Albertoren eginahala, ez baitzen Valentzia hirian bizi eta, bai Shake taldearekin bai bakarka, hiriburuan kontzerturen bat izan duenean zalantzarik egin gabe etorri izan da. Azken hau diot nire esperientzia propioagatik: bi aldiz eskatu izan diot bere diskoa lagun batzuentzat jotzeko eta halaxe egin izan du. Bestalde, aipagarria da Albertok duen musika ezagutza zabala. Ez da arraroa bere kontzertuetan bertsio liluragarriren bat entzutea, esaterako Robert Wyatten Rock Bottom diskoko abesti batena, oilo ipurdia jartzen didana. Pedigridun eraginak, Albertok bere egiten dituenak. Aipatzekoa ere beste hizkuntzetara egokitzeko duen gaitasuna, ingelesez kantatzen duenean gaztelaniaz bezain biribil geratzen direlako abestiak.\nAlberto Monteroren disko honetaz hitz egiteko, argitaratu zen urtera arte egin behar dut atzera. Juan Pedrok helarazi zidan irratsaioan aurrerapen bat egin nezan eta We Are What We Think pintxatu nuen. Lehenengo akordeak entzun bezain laster konturatu nintzen disko goxo eta berezia izango zela. Diskoaren azalean ageri den irudiak erakusten du disko pertsonala dela: musikariaren aurpegiaren zati bat ikusten da gitarraren zulo txikitik begiratuta. Gainera 2008. urtetik nahi dut abiatu, espainiar folkarentzat urte itzela izan zelako: Albertoren diskoaz gain Cuchilloren lan homonimoa kaleratu zen. Biak ala biak dira ezinbestekoak eta bitxiak, nire ustez, hainbeste elektro-pop, noise eta pop-rock nazionalaren artean.\nAlbertoren lanik pertsonalena bada ere, luxuzko kolaborazioak ditu. Haien artean, nabarmenenak Valentziako eszenako Junquera anaiak dira, Marcos Betunizer Junquera eta Fernando Negro Junquera. Garai hartan, beste proiektu ikusgarri batean zeuden murgilduta, Estrategia Lo Capton, alegia. Berehala animatu ziren beren lagun eta diskoetxeko kideari laguntzera. Zer gehiago eska dakioke disko bati? Sasoi betean dagoen musikari bat, sasoi betean dauden beste birekin batera.\nArestian aipatu dudan bezala, ingelesa erabiltzen du Albertok disko osoan. Diskoa argitaratu ondoren komentatu zidan gaztelaniarekin ari zela lanean. Hizkuntza gorabehera, diskoaren kontzepzioa mediterraneoa da. Valentziako eta Murtziako lurraldeetan sortu eta grabatua izan zen. Juan Pedrok Murtziako Alhamara eraman zuen Alberto Montero diskoa ekoiztera. Love Nest ahul eta laburrak zabaltzen du grabaketa, eta bidea ematen dio The Horizon kantuaren hasierako punteoari, ondoren bateriak eta koroek protagonismoa hartzeko, kantuari bultzada handia emanez. Berehalakoan, Clear dator, eta berarekin barealdia eta beste elementu bat: celloa, Albertoren ahots pitzatuari bizi berria ematen diona. I Don’t Know Enough eta gero diskoko momenturik gorenetako bat dator We Are What We Think bikainarekin, flautari lekua egiten diona. Ziur aski, disko osoko kanturik biluzienetako bat. Albertok kantatzen ez duenean flautak hartzen du protagonismoa. Eta horrelaxe doaz aurrera minutuak A aldea Bees and Butterflies-ekin amaitu arte. Alejandra eta Sense of Life kantuek ematen diote hasiera B aldeari, introspekziorako beste buelta bat, bidaiaren bigarren zatirako sarrera moduan. Sense of Life-ko amaiera elektrikoa akustikoarekin gurutzatua Beatlesen Let It Be-n egon zitekeen, baina zenbait hamarkada beranduago agertu zen, disko honetantxe. Orduan, diskoko beste une folk berezienetako bat dator, Incredible String Band-en Moonlight bezalako diskoak gogora dakartzana, zure aurpegian islatzen den eguzki-izpi bat. Ocean Waves eta The Fear album pertsonalaren\nkontzeptuaren erakusgarri dira, abeslariak bakarka ekiten baitie abestioi. Garden\neta End of a Dream-en iluntasunak soinu-bidaia honi amaiera ematen dio.\nLabur esanda, denboraz kanpoko klasiko bat izateko ezaugarri guztiak biltzen dituen diskoa da. Bost axola duela hogeita hamar urte agertu izan edo atzokoa izan, ez baitu iraungitze-datarik. Egidazue kasu eta gehitu zuen bildumara. Eragozpen bakarra, bostehun kopia baino ez ziren argitaratu eta ez dakit baten bat geratuko ote den salgai.\nAntoni Aura Gómez. Valentzia, 1977\nInterfase irratsaioko zuzendari eta aurkezlea


50.000 euroko isuna eskatu du prokuradoreak Mauleko hiltegiaren kontra | 50.000 euroko isuna eskatu du prokuradoreak Mauleko hiltegiaren kontra – iparraldekohitza\nAuzipetuak diren hiru langileentzat 100 eta 400 euro arteko zigorra eskatu du, eta zuzendari ohiarentzat sei hilabeteko espetxe zigorra gibelapenarekin, eta 4.300 euro. Atzo eta gaur iragan den epaiketan, agerian gelditu dira hiltegiko langileek zituzten baldintza txarrak.\nIngurumen arloko 11 elkarte izendatu dira parte zibil gisa epaiketan, horien artean L214 talde antiespezista. «Langileek gauzak gaizki egin dituzte, baina hiltegiko zuzendaritza eta estatuko zerbitzuen kontra goaz argiki», azaldu zuen Brigitte Gothiere bozeramaileak. «Agerian gelditu da albaitaritza zerbitzuek gabeziak zituztela egin diren oharren aitzinean. Esku hartzeak ez dira eraginkorrak, ez dira eragozgarriak… Ikusten da hiltegien ikuskaritza ez dela batere argi», salatu zuen. Hiltegien arazoa orokorra dela deitoratu zuen: «Ezinezkoa da hiltegi batean animaliaren ongizatea aipatzea. Araudia ere gu lasaitzeko da, animaliaren biziak balio bat duela sinetsarazteko. Animaliaren biziak ez du ezer balio; haien haragiak du balioa».\nMauleko hiltegiaren epaiketak agerian utzi ditu langileen baldintza gogorrak


Haurrek ingurunea esploratzeko fitxak sortu ditu Cristina Enea Fundazioak - Irutxuloko Hitza : Irutxuloko Hitza\nParke, lorategi eta hiriko berdeguneetako zuhaitzak, loreak eta intsektuak ezagutzeko fitxak egin ditu Cristina Enea Fundazioak. Hiru fitxa diseinatu ditu guztira: lehenengoa zuhaitzak bereizten ikasteko oinarriak jasotzen dituena, bigarrena lore eta instektuen inguruko informazioa jasotzen duena, eta hirugarrena zuhaitzak sakonago ezagutzeko balio duena. Aipatutakoez gain, jarraipen fitxa bat ere egin dute.\n“Haurrek ingurunea esploratzaile begiez behatzea gustatuko litzaiguke, eta hiriko parke eta berdegunetako zuhaitzak eta horietan bizi diren hainbat animalia bereizten ikastea”, azpimarratu du Oihana Orkolaga egitasmoaren arduradunak. Egitasmoaren azalpena beheko bideoak ikus daiteke. Fitxa guztiak, aldiz, Cristina Enea Fundazioko webgunean jaitsi daitezke.\nKoronabirusak eragindako egoera dela eta, Cristina Enea Fundaziotik “egitasmo autogidatuak” bultzatzen ari dira, alegia, norberak bere kabuz egiteko egitasmoak. Horretarako, hainbat fitxa eta bideo sortzen ari dira, besteak beste, hiriko naturguneak ezagutu eta ariketa fisikoa egiteko.


Dantza taldeak zertarako? — dantzan.eus\nHemen zaude: Hasiera › Gordailua › Dantza taldeak zertarako?\nDantza taldeak zertarako?\nOier Araolaza, 2002/11/01.\n*Ikus oharra bukaeran\nAzken aldian zenbait dantza alorreko zenbait aditurengandik lehen ere entzuna nuen ideia hau jaso dut. Hau da, dantza taldeak direla euskal dantzaren egungo egoera okerraren eragile nagusiak.\nHorrela borobil eta gordin esanda astakeria eta bidegabekeria dirudi, baina euskal dantzaren munduan eskarmentu handia eta folklorearen ezagutza aberatsa duen jendearengandik etorrita, merezi du gordinkeria horrekin zer adierazi nahi den aztertzea.\nBeraz, "dantza taldea"ren ereduak eragiten dituen zenbait arazo adierazten saiatuko naiz ondoko lerroetan. Hori bai, aldez aurretik hiru ohar:\n1. Orokorrean hitzegingo dut, dantza tradizionalen antolaketa eta kudeaketa eredu batetaz, eta horrek ez du esan nahi talde guztiak eta beraien jarduna zaku berean sartu eta errazkeriaz juzga daitezkeenik.\n2. Hau ez da inoren lanaren epaiketa, baizik eta antolaketa sistema batek eskaini dituen ondorio negatiboen (positiboak izan dituela ukatu gabe) adieraztea.\n3. Jakin dezazuela ni ere antolaketa eredu horren (dantza taldeen) kide eta bultzatzaile nauzuela.\nGuzti hori kontuan hartuta, gogoratu beharrekoa da egun dugun dantza taldearen eredua XX. mendean sortutakoa dela, eta beraz, gainbeheran zetorren dantza tradizionalen ohiturei eutsi eta indarberritzeko sortu zen eredua dela. Baina zer gertatu da?\na. Monopolioa. Dantza taldeek monopolizatu dugu dantza tradizionalen alorra, eta ordurarte funtzionatzen zuten agente indibidualak eta talde ez sistematikoak baztertuta geratu dira.\nb. Neurririk gabeko hedapena. Herri eta auzo guztietan sortu dira dantza talde antolatuak eta hamarkada batzutan (60-80) masifikazio fenomeno itzela gertatu da.\nd. Dantza nortasun politikoaren euskarri bihurtu dugu. Auzoko edo herriko dantzari soil izatetik Euskal Herriko dantza talde izatera pasa gara. Beraz, Euskal Herri osoko dantzak prestatu eta ematen ditugu, historikoki eta kulturalki inoiz izan gabeko tradizio berriak ezarriz gure herrietan. Ondorioz, gure herrietan lehenagotik dantzatzen ziren asko baztertu eta galdu egin ditugu\ne. Merkatua saturatu dugu. Saio batean 7 herrialdetako dantzen laburpena eskaintzen badugu eta ehunka talde baldin badaude horixe bera egiteko moduan, oso denbora gutxi behar da ikusleari dena ikusita duenaren sentsazioa eskaintzeko. Errepertorio tradizionala mugatua (aberatsa baina mugatua) denez, berehala erre ditugu baliabide gehienak, eta orain, "berri"tasunaren bilaketa eroaren zurrunbiloan erori gara.\nf. Dantza taldeen antolaketa demokratikoa. Dantza talde askotan ez dago gidaritza garbi bat. Beraz, ausartenak, langileenak, oihu egiten duenak edo bozketa “demokratikoak” erabakitzen du taldearen norabidea. Oso gutxitan dantzaren ezagutza zabalena duenak edo kriterio egokienak dituenak.\ng. Dantza taldeak egitura formala hartzen duen unetik aurrera, taldeak berak du lehentasuna eta ez dantzak. Egiten den guztia taldearen progresioa edo irautea ziurtatzeko da, eta ez dantza beraren onerako. Dantza saioak antolatu behar dira erregularki, taldeak irauteko beharrezkoa dituelako, eta ez dio ardura ganorazko dantza saiorik eskaintzeko moduan gauden, errepertorioa erreko dugun, edo ba ote dugun ezer transmititzeko.\nh. Asteroko ensaioak egiten ditugu, gorputza gehiago prestatzen dugu, teknika zorrotzagoa dugu, eta gero eta ikusgarriago dantzatzen dugu. Prestaketa horrekin, erromerietan ere nabarmentzen dugu gure dantzari sasoia, dantza taldeetan jarduten ez duten beste guztiak akonplejatuz eta uzkur araziz. Beraz, beste inork dantzatzen ez duenez dantza taldeetakoak oraindik behartuagoak sentitzen gara plazan dantzatzera eta dantzalekua monopolizatzera.\ni. Dantza taldeen tirania. Ez dugu gure gustuko dantza taldea askatasunez aukeratzen. Gure auzoan edo hurbil dagoelako, lagunak ditugulako bertan edo umetan eraman gintuztelako hasten gara talde batean. Eta hori gero ez dago aldatzerik. Beste talde eta eredu batzuk ikustean argi izaten dugu "gure taldearen eredua" dela onena (eta egokia den bakarra...). Gure taldearekiko dugu lotura hautsi-ezina da. Inori ez zaio okurritzen "beno, talde honekin urte batzuk eman ditut eta banoa orain beste horrekin probatzera". Talde bat utzi beste batera joateko "traizioa" da! Konpartitu daiteke, baina ez aldatu.\nBukatzeko hasierakoa gogoratu nahi dut. Ez dezala inork dantza taldeen aurkako libelotzat hartu zerrendatxo hau. Dantzaren inguruko gure jardunak programatzean kontuan hartzeko baliagarri izan daitezkeen ohar baino ez dira. Eztabaidagarriak eta eztabaidatzekoak, noski!\n*Lerro hauek posta zerrendan sortu zen iritzi truke baterako idatzitakoak dira. Ondoren Gasteizko Folklore Akademiaren Doinu eta Dantza berripapererako laburtu nuen eta azken bertsio hori da hemen zintzilikatu dudana.


OMEren arabera, 15 milioi pertsona hil zituen koronabirusak munduan 2020an eta 2021ean | Mundua | Berria\nOsasun langile bat, Shangain, koronabirusa atzemateko probak egiten. / ALEX PLAVEVSKI/EFE Tamaina handiagoan ikusi\n2022ko maiatzak 5 10:03\nOsasunaren Mundu Erakundearen arabera (OME), 2020an eta 2021ean 14,9 milioi pertsona hil ziren munduan koronabirusaren ondorioz. COVID-19ak ofizialki 5,4 milioi pertsona hil baditu ere, kopuru hori benetan ia hiru bider handiagoa da OMEk egin duen kalkulu baten arabera. William Msemburi bozeramaileak gaur azaldu duenez, alde hori ofizialki jaso gabeko heriotzei dagokie, bai heriotzaren arrazoia zein izan zen jakinarazi ez zelako, bai osasun sistemek izan zuten gainkargaren ondorioz, artatu gabeko pazienteak izan baitziren hil zirenak. «Hainbat herrialdetan osasun arloan egiten diren inbertsioak mugatuak direnez, askotan heriotza tasaren benetako tamaina ezkutuan geratzen da», ziurtatu du Samira Asma doktoreak, OMEren Datu azpizuzendariak.\nOMEk ohartarazi du hainbat herrialdetan erakunde ofizialek jasotako hildako kopurua halako hamar dela benetakoa, eta India jarri du horren adibide: Msemburiren hitzetan, 4,7 milioi indiar hil dira bi urte horietan. Antzera gertatu da Errusian, Indonesian, AEBetan, Brasilen, Mexikon eta Perun ere, OMEren arabera. Estimazioa egiteko, OMEk bi urte horietan hil diren pertsonen kopurua hildakoen ohiko kopuruarekin alderatu du. Gainera kontaketa horretan sartu ditu birusaren albo ondorioen eraginez hil direnak, zuzenean hil ez baziren ere.\nEstimazioa egiteko orduan, adina eta generoa aintzat hartu ditu OMEk. Generoaren arabera, hildakoen %57 gizonak izan dira, eta %43, emakumeak, OMEk jaso dituen datuetan ageri denez. Gainera, zehaztu du hildako gehienak Asia hego-ekialdean, Europan eta Amerikan izan direla. 14,9 milioi horietatik erdiak errenta txiki-ertaina duten herrialdeetan hil dira (%53). Errenta ertaina-handia duten herrialdeetan, berriz, hildakoen %28 izan dira.\n«Pandemiaren tamaina neurtzeko ezinbestekoa da ezkutuan geratu den heriotza tasa neurtzea. Horrek aukera ematen baitie erabakiak hartu behar dituztenei heriotza tasa murrizteko eta etorkizuneko krisiak hobeto aurreikusteko», esan du Asmak.\nNazioa Batuen Erakundeak aste honetan jakinarazi duenez, mundu mailan positiboak eta astero hiltzen direnen kopuruak behera egiten ari diren arren, omikronaren bi aldaera gora egiten ari dira Amerikan eta Afrikan. Horregatik, Tedros Adhanom Ghebreyesus OMEko zuzendariak zuhurtzia eskatu du: «Datu horiek ez dute istorio osoa kontatzen».


Iritzia: Zapore berbera dugu - Nafarroako Hitza Iritzia: Zapore berbera dugu – Nafarroako Hitza\nIritzia: Zapore berbera dugu\n2019, urtarrilak 25 Albisteak, Iritzia, nafarroa 409\nOndokoaren usteek eta parekoaren iritziek egiten gaituzte nor. Moda-modako arropen gainetik armadura ikusezina janzten dugu egunero kalera atera aitzinetik. Barne-barnean bakerik sentitzen ez dugulako prestatzen gara existitzen ez den gerrarako. Hartara, ikusezina bezain astuna den armadurak babestuko gaitu mesfidantzaz jositako begiradetatik eta barne erraiak auskultatu nahi dizkiguten kuxkuxeroengandik.\nArriskurik gabeko gertakarien beldur gara. Urteetan kontu handiz azaleratutako irudiak, milimetrikoki neurtutako solasek eta agerian utzitako bertuteek gure estatusa definitzen dute. “Gezurrezko bizitzak ditugu, eta, ondorioz, erraten dugun guztia makillatzen dugu”, adierazi berri du Joseba Irazokik, Berako musikari handiak, bere azken lana aurkezterakoan.\nGuztiz ados nago Josebak errandako hitz horiekin. Asegaitzak gara, eta, hola, bertzeen miresmena segundoero jaso nahi izaten dugu eta noiznahi laudorioak aditu. Hartara, mimo handiz eraikitako gezurrak sinetsiko ditugu istant batez, eta zoriontasunaren jabe garela pentsatuko dugu.\nZoriontsuak izatera behartu gaitu XXI. mendeko gizarteak, eta iduritzen zait zama handiegia dela artez makillatzen ditugun begizulo ilunegiendako. Definitzeko zaila den eskizofrenia batean bizi gara. Errealitate gordinegia desagerrarazi nahi dugu; lurpean ezkutatu. Baina sator bihurrien gisara, errealitateak noiznahi ateratzen du muturra kanpoalderantz, eta ageri-agerian geldituko zaizkigu lur mukuruak, horiek tapatzen saiatu arren. Ez gara geure buruaren jabe. Aspaldi da geure buruaz bertze egin genuela, eta itxurakeriaren hatz bihurriek harietatik zintzilik garabiltzate. Nortasunik gabeko txotxongilo itxurosoak gara. Hezur-haragizko sagar transgenikoak. Akatsik gabekoak, baina zozo xamarrak behin ahoratu eta gero.\nBeraz, gizarteak perfektuak izatera kondenatu gaitu zoriontasunean bizi nahi badugu behinik behin. Hau da, ahultasunak lekurik ez duen gorputz sendoak beharko ditugu, zalantzarik gabeko pertsonak izan eta diruaren uholdean igeri gabiltzala sinetsarazi beharko diegu lagunei, nahiz eta miserian aspaldi itoak egon. Mosaiko eder bezain perfektuaren forma hartu beharko du gure bizitzak, eta, horretarako, egunero-egunero hitzez eta ekintzez osatutako pieza ttipi eta delikatuak eraiki beharko ditugu.\nErakusleiho esferiko bilakatu zaigu mundua. Kanpoko begien miresmenak eta bekaizkeriak elikatuko dute nortasun gabeko manikion egoa. Bidesari garestiegiz josia dago zoriontasunerantz garamatzan bidea. Estreinatu berri dugun urte honetan ere, lehengo lepotik daukagula burua iduritzen zait. Urte zaharreko esaldi potoloek eta urte berriko aurreikuspen eskuraezinek indarra galdu ahala, gure aurtengo gabeziak iazkoak bezain handiak direla sentituko dugu, eta ongi definitutako irribarre batekin estaltzen saiatuko gara.\nAgian, noizbait, mazeletako eta ezpainetako giharrek ezinen diote eutsi buruz ikasitako keinu perfektuari.\n« Eskopetak isildu nahi dituzte\nParekorik gabeko ibilbide bati aitortza »


EUSKARA SUSTATZEKO 2011ko AURREKONTUA\nGuztira 874.842 euro bideratuko ditu 2011n Gernika-Lumoko Udalaren Euskara Sailak euskararen sustapenerako, iazkoan baino zerbait gutxiago, partida guztietan izan diren murrizketak bitarteko. Diru kopuru horren barruan daude beste udal sail batzuetatik ere egin diren ekarpen ekonomikoak –Hezkuntza, Jaiak, Gaztedia,…. 202.000 euro– eta Udal Euskaltegiaren aurrekonturako Udalak egiten duen ekarpena ere, 231.862 euro.\n2011ko aurrekontuaren zehaztasunak hemen dituzu: eusk-aurrekontua2011\nUrteroko dinamikari jarraituz, herriko hainbat elkartek eta norbanakok osatutako Euskara Batzordeak erabaki du euskera aurrekontuaren lehentasunak zeintzuk diren. Horretarako, udal aurrekontuak orokorrean izan dituen murrizketak kontuan hartu behar izan dira.\nIazkoarekin alderatuta, diru gutxiago izan du Euskara Sailak (2010ean 903.516 euro izan ziren), eta ia atal guztietan jaitsi behar izan da apur bat 2011rako ekarpen ekonomikoa. Hala ere, Udalaren aurrekontu osoaren %3,13 izango da euskara sustatzeko, iaz izandakoaren parekoa (%3.32). Hargatik, 2007ko abenduan hartutako konpromisoa bete du aurten ere Gernika-Lumoko Udalak, hau da, euskararen sustapenerako portzentajea %2,2 baino gutxiago ez izatea. 2000. urtean %0,88 bideratzen zen euskara bultzatzera; azken lau urteetan, inoiz ez da %3 baino gutxiago izan.\nGainera, langileriari dagokion atalean diru kopuru bera mantendu egingo da.


Video hitzaldian erregistroa gabe - BIDEO-TXATA - BAI!\nDatazio gune Yerevan, Free\nDatazio Yerevan mutilak, neskak, Internet Bidez, baita beste hainbat zerbitzu Sailak, da zerrendan sartugure bizitza luzea.\nZenbat istorioak entzun ahal izango Duzu ere ezagun lagundu zuen Aurkitu bere soulmate etorkizunean Internet Bidez, sortzeko indartsu bat familia, Baina ez da beste joera.\nEstatistikak arabera, dibortzio-tasa zen Goiko, hau ezkontza iraun ez Da urte bat baino gehiago. Zer gertatzen da.\nHeilongjiang free Argazki informazio Erregistroa gabe Telefonoak\nIkusi argazkiak, mezuak, eta gehitu Zure selfies horiek\nDezagun aurre, hemen eta orain, Erregistroa gabe eta doakoa da Beste gune Heilongjiang probintziaHau, horrez gain, parte-hartzaileek Telefono zenbakiak, aurkitu ahal izango Duzu, lagun berriak buruzko urriaren Inoiz webgunean.Oct. Onena Datazio gune argazkiak eta Telefono zenbakiak beste batzuk betetzen Erregistratu orain eta doakoa da. Nahi izanez gero, elkartu eta Berriketan neskak edo mutilak Heilongjiang Online, ikus...\nKatyukha info: - Datazio gune Bat non Dena da Posible\nHasteko Markatze ahal izango duzu Telefonoz hitz egiten eta berrien Bidez datak eta hirian Kosovo Ivano-Frankivsk eskualdea chat eta Chat gabe edozein murrizketak eta murrizketakMutilak edo neskak bete nahi Play play black birds, eta Ez da guztiz doan. Gure Datazio gune, ez dago Murrizketak komunikazio eta gutunak, fakturak Eta murrizketak. bete eta sartu larriak harremanak.\nBadira duten pertsonak elkar aurkitze...\nFree Datazio Gune Stavropol Krai\nIdatzi digu distantzia guztiak hiri Hau ez da arazo bat\nAdos, ados, ados, ez oso Zintzoa, zintzoa, egokia, ez ona, Ez txarra, ez hitz bota Haizea dut aurkitu nahi sinestuna Eta erromantiko jaun eta babesle, Eta ez ohitura txarra, garrantzitsuena, Ez me pean, baina zoriontsu Bat familia-bizitzaEz dut joan ezker eta Eskuin, begiratu nuen apur bat, Pentsatzen zuen. Neska haurrekin, bada mutiko bat Da neska, hori da isuna niretzat. Pribatua apartamentu. Joan ezkerrera edo eskuine...\nDatak urtean. Tangshan. Kateak ez Erantsita Datazio Gune\nBesterik ez da perfektua eta Doan Tangshan datak harremanak eta ezkontza\nBada, Tangshan hirian falta larria Eraikuntza berriak, harremanak eraikitzeko emakume Edo gizon, iragarki bat sortzen Eta batu bat benetako Zoriontasuna zerbitzua.\nZoritxarrez, ezin duzu ebaluatzeko club-En performance erregistratzeko gabe. Ez baduzu, Tangshan, mesedez, utzi Tangshan bakarrik larria eta doan Harreman eta ezkontza. Eraiki harreman serio bat izan Ez baduzu, berri bat Eraikitzeko Harr...\nTabaga Datazio Erregistroa gabe, Esperimentu\nEzagutu neska, emakume Tabaga argazkiak Erregistroa gabe eta doan\nOraindik tipo bat bada, eta Bilatzen ari zaren aurkitzeko leku Bat, neska-lagun bat edo Etorkizuneko neska-laguna, check out Tabaga Datazio gune inkesta larriak Harremanak, familia eraikina, adiskidetasun, eta adiskidetasuna.\nBerezi bat ad non ezagutu Ahal izango duzu, neska bat Tabaga. Gure taula free iragarkiak gomendatzen Bilera batera argazki bat emakume Bat Tabag gabe bitartekariak.\nBete Marokon, Jende berria ezagutu.\nGehien interesgarri egiteko modu lagun Marokon\nHemen jendea elkartu ahal izango Duzu, komunikatzeko eroso, bete eta Batzuetan, nahiz eta maiteminduIbilaldi bat hartu bidez, Marokoko Hiri edo gozatzeko giro erromantikoa Tanger Medina. Ezagutzen da, izen bereko, Casablanca Berezi bat du errekurtsoa, bideratua Luxuzko merkataritza eta moda ikuskizunak eskualdean. Nahi baduzu buruz gehiago ikasteko Ohiturak eta historia Maroko, bisita FEZ hiria.\nMarokon, zuk eta zure lag...\nSuedia da ederrenetako bat herrialde Eskandinaviako Penintsula, nagusia biztanleria SuediarMugak Norvegia, Finlandia, zubia baino gehiago öresund lotzen Suedia Danimarka. Suedia da ederrenetako bat herrialde Eskandinaviako Penintsula, nagusia biztanleria Suediar. Mugak Norvegia, Finlandia, zubia baino gehiago öresund lotzen Suedia Danimarka.\nMaila eta bizi-kalitatea Batua Suedia bat da, lehen munduko leku.\nhau da, gehien bat ond...\nDatazio larriak erregistroa gabe - maite chat\nbilaketa lagun berriak eta, zorionez, bada, patua, beraz, esanak, bat kindred espirituaMaitasuna dela uste dugu, patua, horrez gain, benetako birtuala, zerbitzu bat gurea bezalako behar bihotzez adierazi larriak kudeaketa eta aukera bakea bermatzeko arteko benetako pertsona, Heldua eta arduratsua. Duzu lagun asko.\nBarkatzen digu, bada, zalantzan jartzen dugu eta bultza norabide horretan, Topaketak edo"gustura"ez da sinonimo benetako lagunak, berria ekartzen love, gainera berrie...\nJakina, BRIKOLAJEA eta erabat merkea\nWeb gune hau edo tresna bat da, eta hirugarren, erabiltzen dituzte cookie-ak beharrezkoak diren eragiketa eta erabilgarria deskribatutako helburuetarako cookie-orriaNahi baduzu gehiago ikasi edo ukatzeko guztiak onartzeko edo cookieak batzuk, mesedez, irakurri honako hauek politika aldean cookie-ak. Itxi banner hau, ikusteko orri hau eta esteka baten gainean klik eginez, edo etengabeko nabigatzeko beste edozein modu, baimena ematen duzu co...\nDaejeon Info: bat Online Datazio Gune non Ahal duzun Guztia egin\nItaliano ta biba het di video\nFree chat izena emateko aukera Datazio helduentzako izen-ematea gabe librearekin Dating ezagun gizon bideoa video chat erruleta izen-ematea gabe chat erruleta plus arakatu nire orria web orria bete behar duzu zuzeneko bideo-txat online chat batekin neska


Marcelinok ez du jarraituko Athleticen | Kirola | Berria\nElizegi eta Marcelino gaur, elkar besarkatuta Monika del Valle / Foku Tamaina handiagoan ikusi\nMarcelino Garcia Toralek ez du jarraituko Athletic entrenatzen. Igandeko partidaren ostean eman zituen erabaki horren lehen zantzuak, eta gaur baieztatu du askok espero zutena. Sevillaren aurka galdu eta gero, esan zuen eskerrak eman zizkiela jokalariei, eta haietaz oso harro zegoela. ETBren arabera, horren aurretik, Marcelinok agur esan zien aldagelan.\nGaur, entrenatzailea oso eskertua agertu da zuri-gorrien egungo zuzendaritzarekin eta bereziki jokalariekin: «Hogei urteko ibilbidean entrenatu dudan jokalari multzorik onena izan da», aitortu du. Dena den, esan du Athletic «behin-behinean hemen gauden pertsonen oso gainetik dagoen zerbait» dela, eta asko pentsatu ostean erabaki duela «pauso bat albo batera emateko garaia» dela: «Harro gaude Athletic entrenatzeko pribilegioa izan dugulako».\nZuzendaritzari, jokalariei, klubeko langileei eta zaleei eskerrak eman ostean, tonua aldatu eta azaldu du zergatik erabaki duen ez jarraitzea: «Azken asteetan klubak ez dit behar dudan konfiantza eman» esan du, presidente izateko hautagaiei zuzenduz. «Ez didate epe ertain eta luzera proiektu bat eraikitzeko behar dudana eman». Horregatik, adierazi du asmatu zuela kontratua ez berritzean, Aitor Elizegiren zuzendaritzak hainbat aldiz eskaini zion arren. Argi utzi du: «Zuzendaritza honek jarraituko bazuen, guk ere jarraituko genuen». Gehitu du, ordea, hautagaiek errespetuz tratatu dutela eta ez dagoela minduta.\nEtorkizunari dagokionez, arrakasta opa dio Athletici, eta zalantzarik gabe esan du taldeak hobetzen jarraituko duela. Jokalarien konpromisoa eta egiten duten lana nabarmendu ditu behin eta berriz.\nGaraikur bat eta hiru final\nAzken hilabeteak arraro samarrak izan dira Athleticentzat: denboraldi oso irregularra egin du taldeak, ez du bete Europan jokatzeko helburua, eta, gainera, klubeko hurrengo presidente izateko hautagaiek beste plan batzuk dituzte zuri-gorrien aulkitxorako. Hala esan du Marcelinok ere. Dena den, goraipatu egin du berak eta bere taldeak Athleticen egin duten lana: «Iritsi eta hamabost egunera Superkopa irabazi genuen Real Madrili eta Bartzelonari irabazita, hiru final jokatu ditugu, eta aurten azken bost urteetako puntu gehien lortu ditugu ligan», nabarmendu du.\nHurrengo presidenteei dagokienez, Ricardo Barkala izan zen hautagaitza aurkeztu zuen lehenengoa, eta, hainbat hedabideren arabera, hark hilabeteak daramatza beste entrenatzaile batzuekin hizketan; besteak beste, Mauricio Pochettino PSGren egungo prestatzailearekin. Iñaki Aretxabaleta hautagaiaren lehen aukera ere ez da Marcelino izan.\nMarcelinok urte bat eta bost hilabetez entrenatu du Athletic. Intentsitate handiko hamazazpi hilabete izan dira: bitarte horretan, entrenatzaileak berak aipatu duen moduan, 2021. urteko Espainiako Superkopa irabazi du Athleticek, eta hiru final galdu ditu, Kopako bi eta Superkopako bat.\nMarcelinoren erabakian pisu handia izan dute presidentetzarako hauteskundeek. Hiru dira oraingoz hautagaiak: herenegun Jon Uriarte batu zitzaien aurrez aipatutako Barkalari eta Aretxabaletari. Uriartek 43 urte dauzka, Bilbokoa da, eta enpresaria da. Izan Athletic izeneko hautagaitzaren buru izango da ekainaren 24ko hauteskundeetan. «Kluba modernizatu nahi dugu, etorkizunari aurre egiteko Athleticen historian, filosofian eta ehun urte baino gehiagoko balioetan oinarrituz».\nDenbora luzez aritu omen da egitasmoa gauzatzen, eta orain arte hautagaitza ez iragarri izanaren arrazoiaren berri eman du: «Interesgunea zelaiko lehia izatea nahi genuen, nahiz eta jakitun egon hori dela-eta denbora gutxiago izango genuela abalak jasotzeko eta kanpaina egiteko».\nHiru hautagai aurkeztuko diren bigarren aldia izango da. Aurreko aldian, 2007an Fernando Garcia Makua, Juan Carlos Erkoreka eta Javi Gonzalez lehiatu ziren.\nEstatutuak ere berritu ditu Athleticek asteburuan. Hautagaitza aurkeztu eta berehala eman zuen Uriartek iritzia: «Eskerrak» eman zizkien proposamena osatu duten pertsonei, eta testua «bikaina» dela gaineratu zuen. Ordu gutxira izan zen batzarra, eta bazkide konpromisarioek onartu egin zituzten estatutu berriak —%69,28k bozkatu zuten alde—. Besteak beste, sufragio unibertsala izango du klubak, osoko biltzarraren bitartez. Organo hori izaten aurreneko kirol kluba da.